title: Pellon rautatieasema

text: Nykyisin Pellon rautatieasemalla on sekä henkilö- että tavaraliikennettä. Liikennepaikka on rataosan ainoa liikennepaikka, jossa junien kohtaaminen on mahdollista. Liikenteenohjaus hoidetaan kaukokäytöllä Oulussa sijaitsevasta liikenteenohjauskeskuksesta käsin.


title: Juha Häyhä

text: Juha Tapio Häyhä (s. 20. huhtikuuta 1956 Jyväskylän maalaiskunta) on suomalainen lakimies ja korkeimman oikeuden jäsen.


title: Juha Häyhä

text: Häyhä valmistui oikeustieteen tohtoriksi Helsingin yliopistosta vuonna 1996. Hän työskenteli vuosina 1983–2000 tutkijana sekä Helsingin yliopistossa että Suomen Akatemiassa. Häyhän tutkimustoiminta on painottunut sopimus-, vahingonkorvaus- ja vakuutusoikeuteen.


title: Juha Häyhä

text: Häyhä nimitettiin korkeimman oikeuden jäseneksi 1. lokakuuta 2001.


title: Tårta på tårta

text: Tårta på tårta on helsinkiläisen Sydän, sydän -yhtyeen EP-levy, joka julkaistiin 5. marraskuuta 2005 levymerkillä Pyramid. Levyn toinen kappale "& Ruokaa" on uusi versio alun perin "Kännykkä" -albumilla julkaistusta kappaleesta.


title: Sieppijärven rautatieasema

text: Sieppijärven rautatieasema () on liikennepaikka Suomen rataverkolla rataosalla Tornio–Kolari. Liikennepaikka sijaitsee Kolarin kunnan Sieppijärven kylän länsipuolella, noin 162 kilometriä pohjoiseen Tornion rautatieasemalta ja noin 21 kilometriä etelään Kolarin rautatieasemalta. Sieppijärven kylälle on matkaa noin viisi kilometriä.


title: Sieppijärven rautatieasema

text: Rautatien rakennuksia lukuun ottamatta asema-alueen pihapiiriin ei kuulu muita rakennuksia. Liikennepaikka on jo Pellon–Kolarin radan rakennusvaiheessa vuosina 1964–1965 rakennettu syrjään kylältä ja valtatieltä 21.


title: Sieppijärven rautatieasema

text: Nykyisin Sieppijärven liikennepaikka toimii välisuojastuspaikkana. Liikennepaikalla on myös ratapiha, jota käytetään ainoastaan raakapuun kuormaamiseen. Liikennepaikalla ei ole mahdollista järjestää junien kohtaamisia ilman erityistoimenpiteitä, sillä siellä ei ole sähkökääntöisiä vaihteita. Liikenteenohjaustoiminnot hoidetaan kaukokäytöllä Oulussa sijaitsevasta liikenteenohjauskeskuksesta käsin.


title: Rod Marinelli

text: Rod Marinelli (s. 13. heinäkuuta 1949 Rosemead, Kalifornian osavaltio) on yhdysvaltalainen amerikkalaisen jalkapallon valmentaja, joka valmentaa tällä hetkellä NFL-joukkue Chicago Bearsin organisaatiossa puolustuksen linjaa.


title: Rod Marinelli

text: Marinellin valmennusura alkoi vuonna 1973 Rosemeadin (Kalifornia) high schoolin joukkueen apulaisvalmentaja. Kaksi vuotta Rosemeadissa valmentanut Marinelli valmensi vuosien 1976–1982 välillä Utahin yliopistossa, josta siirtyi Kalifornian yliopistoon yhdeksäksi vuodeksi. Sen jälkeen hän on valmentanut vielä Arizonan ja University of Southern Californian yliopistoissa.


title: Rod Marinelli

text: Vuonna 1996 Marinelli siirtyi NFL-joukkue Tampa Bay Buccaneersiin, jossa toimi puolustuslinjan valmentajana kuuden kauden ajan.


title: Rod Marinelli

text: 18. tammikuuta 2006 Marinelli nimettiin Detroit Lionsin päävalmentajaksi. Kauden 2008 jälkeen, Detroitin hävittyä kaikki ottelunsa, Marinelli sai potkut.


title: Mandrilli

text: Mandrilli ("Mandrillus sphinx") on paviaanien ja drillin sukuinen, Afrikan Kamerunin ja Gabonin metsissä elävä häntäapinalaji. Sen ruumis on 55–95 cm:n pituinen ja häntä pieni, vain 7–10 cm:n pituinen. Koirasmandrilli on suuri ja raskasrakenteinen ja sillä on pitkä ja uurteinen kuono, jossa on useita värisävyjä. Naaraat ovat paljon pienempiä ja niillä on naamassaan vähemmän uurteita ja värisävyjä.


title: Mandrilli

text: Mandrillit nukkuvat puissa, mutta elävät maassa liikkuen 20–50 yksilön ryhmissä, joita johtaa yksi tai useampia vanhoja uroksia.


title: Mandrilli

text: Ne syövät hedelmiä, pähkinöitä, lehtiä, hyönteisiä ja pieniä selkärangattomia ja selkärankaisia eläimiä.


title: Mandrilli

text: Mandrillinaaras synnyttää mihin aikaan vuodesta tahansa, useimmin kuitenkin joulu–helmikuussa. Naaras synnyttää yhden poikasen 7 ja puolen kuukauden kantoajan jälkeen.


title: Zdeněk Zeman

text: Zdeněk Zeman (s. 12. toukokuuta 1947 Praha) on tšekkiläis-italialainen jalkapallovalmentaja. Helmikuusta 2017 lähtien hän on toiminut Delfino Pescaran päävalmentajana.


title: Zdeněk Zeman

text: Valmennusfilosofiassaan Zeman suosii hyökkäysvoittoista 4-3-3-taktiikkaa. Hänen pelitapansa sai 1990-luvulla Foggiassa lempinimen "Zemanlandia", jolloin joukkue pelasi erittäin hyökkäävää ja viihdyttävää jalkapalloa. Zemanin taktiikassa puolustuslinja on usein korkealla ja hän suosii paitsioansan käyttämistä. Zemanin joukkueita on kritisoitu puolustuspelaamisen laiminlyömisestä hyökkäyksen kustannuksella.


title: Zdeněk Zeman

text: Zeman aloitti valmennusuransa Palermossa 1981 ja on sen jälkeen tehnyt pitkän uran lähinnä Italiassa, valmentaen kuitenkin välillä myös turkkilaista Fenerbahçea. Kesäkuussa 2006 Zeman palasi US Leccen päävalmentajaksi, mutta sai potkut joulukuussa huonojen otteiden vuoksi. Oltuaan sivussa valmennustehtävistä puolitoista vuotta Zeman palasi kesällä 2008 kentän laidalle siirtyen serbialaisseura Belgradin Punaisen tähden päävalmentajaksi. Pesti jäi kuitenkin lyhyeksi, sillä Zeman sai potkut jo syyskuussa 2008 Punaisen tähden pudottua Mestarien liigan karsinnoissa kyproslaiselle APOELille.


title: Zdeněk Zeman

text: Heinäkuussa 2010 Zeman palasi valmennustehtäviin entisen seuransa, Lega Prossa pelaavan US Foggian päävalmentajaksi. Hän luotsasi seuran Lega Prossa kuudenneksi ja jätti paikkansa kauden jälkeen. Kesäkuussa 2011 hänestä tuli Serie B:ssä pelaavan Pescaran päävalmentaja. Zemanin johdolla nuori Pescaran joukkue nousi kauden 2011/12 päätteeksi Serie A:han. Seuran edellinen pääsarjakausi oli 1992/93.


title: Zdeněk Zeman

text: Kesäkuun alussa 2012 Zeman palasi AS Roman päävalmentajaksi. Hänen johdollaan Roma lähti haastamaan Juventusta, AC Milania ja Internazionalea Serie A:n mestaruustaistelussa. Kausi oli Roman osalta vuoristorataa ja lopulta Zeman sai potkut helmikuun alussa 2013. Roma ei voittanut Zemanin johdolla ainoatakaan vuoden 2013 puolella pelattua ottelua ja viimeiseksi otteluksi jäi 4–2 tappio Cagliari Calciota vastaan.


title: Zdeněk Zeman

text: Heinäkuussa 2014 Zeman palasi valmennustehtäviin allekirjoitettuaan vuoden sopimuksen Serie A:ssa pelaavan Cagliari Calcion kanssa. Sardinilaisseura pelasi Zemanin alaisuudessa heikosti ja voitti vain kaksi kauden 16 ensimmäisestä liigaottelusta. Seurajohto erotti valmentajan joulun alla 2014. Valmentajaruletti pyöri seurassa uudelleen keväällä ja Zeman palasi päävalmentajaksi maaliskuussa 2015. Joukkueen peliesitykset eivät kuitenkaan parantuneet ja Zeman jätti putoamisviivan alle juuttuneen seuran viiden kierroksen jälkeen huhtikuussa.


title: Zdeněk Zeman

text: Kesäkuussa 2015 kokeneesta Zemanista tuli Sveitsin liigaan nousseen FC Luganon päävalmentaja. Tšekin johdolla Lugano säilytti sarjapaikkansa Sveitsin liigassa niukasti jättäen taakseen FC Zürichin. Sveitsin cupissa Zeman johdatti Luganon loppuotteluun, jossa taipui sarjasta pudonneelle Zürichille 1–0. Zeman jätti seuran kauden jälkeen.


title: Zdeněk Zeman

text: Helmikuussa 2017 Zeman palasi Serie A:n viimeiseksi juuttuneen Delfino Pescaran päävalmentajaksi. Pescara oli voittanut ennen Zemanin nimitystä vain yhden pelaamistaan 24 ottelusta ja oli sarjan viimeisenä 13 pistettä putoamisviivan alapuolella.


title: Pallo-Pojat

text: Pallo-Pojat on vuonna 1935 perustettu helsinkiläinen jalkapalloseura. Parhaimmillaan se pelasi SM-sarjassa ja seuralla on myös yksi Suomen Cupin voitto. Nykyään seurasta irtautunut ryhmä Pallo-Pojat Juniorit-seuran edustusjoukkue pelaa 3. divisioonassa. FC Pallo-Pojat pelaa ikämiehissä.


title: Pallo-Pojat

text: Pallo-Pojat perustettiin 7. lokakuuta 1935 ja se liittyi Palloliittoon kaksi vuotta myöhemmin. Varsinaisesti seuran toiminta lähti kasvamaan sodan jälkeen. Pallo-Pojat voitti Suomen Cupin vuonna 1956, jolloin se kaatoi TKT:n maalein 2–1. Tuolloin Pallo-Pojat pelasi vielä Suomensarjassa. Cup-mestaruuden voittaneessa joukkueessa pelasivat Heikki Rauhanen, Aarno Hautala, Aulis Huttunen, Viktor Gratsew, Erkki Tienaho, Sakari Vuoristo, Raimo Nieminen, Olavi Hirvonen, Pentti Jokela, Juhani Metsä ja Jouko Manner.


title: Pallo-Pojat

text: Kaksi vuotta myöhemmin, kauden 1958 päätteeksi, seura nousi SM-sarjaan. Parhaimmillaan Pallo-Pojat ylsi SM-sarjan seitsemänneksi vuonna 1960. Samana ja seuraavana vuonna pääsarjassa pelasi neljä muutakin helsinkiläistä joukkuetta ja kilpailu pelaajista ja resursseista johti lopulta Pallo-Poikien putoamiseen kauden 1961 lopussa. Samana vuonna seura ylsi jälleen cupin finaaliin, mutta hävisi sen tällä kertaa. Putoamisen jälkeen parhaat pelaajat vaihtoivat seuraa ja seuran alamäki alkoi. SM-sarjassa Pallo-Poikien riveissä pelanneista A-maajoukkueeseen ylsi kaksi pelaajaa – Pentti Jokela ja Raimo Lukander. Lisäksi useat muut saivat tililleen B-maaotteluita.


title: Pallo-Pojat

text: Pallo-Pojat haki uuttaa nousua alasarjoista 1980-luvulla. Seuraan hankittiin kokeneita pelaajia, kuten Atik Ismail kaudella 1986, ja valmentajia. Pertti Alajan valmennuksessa Pallo-Pojat onnistui nousemaan 2. divisioonaan kaudeksi 1989, mutta putosi heti takaisin. Yritys nousta takaisin huipulle oli epäonnistunut ja seuralle kertyi iso velkataakka.


title: Pallo-Pojat

text: Seuran junioritoiminta oli vireää 1980-luvulla Punavuoren, Ullanlinnan ja Eiran alueella. Juniorijoukkueet harjoittelivat aktiivisesti Seppärissä ja Joharilla. Seuran aktiiveja olivat tuolloin ainakin Erkki Aurejärvi, Hannu Haukanhovi ja Antero Huttunen, joista viimeksi mainittu valmensi juniorijoukkueita ja toimitti PP-Uutiset -nimistä seurajulkaisua.


title: Pallo-Pojat

text: Naisten SM-sarjan 1985 voittaneen Kaunis Nainen Futiksen hajottua sen jalkapallotoiminta siirtyi kaudeksi 1989 Pallo-Poikien alaisuuteen nimellä Pallo-Pojat Futis. PP-Futis voitti samana vuonna mestaruuden. Heti seuraavaksi kaudeksi perustettiin uusi seura Helsinki United, johon PP-Futis sulautui.


title: Pallo-Pojat

text: Vuonna 1995 Pallo-Poikien junioritoiminta erosi seurasta ja muodosti Pallo-Pojat Juniorit ry:n. Jäsenmäärältään PPJ on Helsingin piirin kolmanneksi suurin seura. PPJ:n edustusjoukkue pelaa kaudella 2016 Helsingin ja Uudenmaan piirin 3. divisionaassa.


title: Djurgårdens IF Hockey

text: Djurgårdens IF Hockey tai lyhyemmin DIF on tukholmalaisen Djurgårdens IF:n jääkiekkojaosto. Seura on perustettu vuonna 1891 ja jääkiekkojaosto vuonna 1922. Edustusjoukkue pelaa Ruotsin korkeimmalla sarjatasolla SHL:ssä.


title: Djurgårdens IF Hockey

text: Djurgården on Ruotsin menestynein jääkiekkoseura. Se on voittanut 16 mestaruutta ja kolme hopeaa.


title: Djurgårdens IF Hockey

text: 1950–1960-lukujen vaihteessa Djurgården hallitsi Ruotsin pääsarjaa ylivoimaisesti. Kymmenessä vuodessa se voitti kahdeksan mestaruutta ja sijoittui kahdesti toiseksi. Oli kausia, jolloin joukkue ei hävinnyt yhtään ottelua.


title: Djurgårdens IF Hockey

text: 2000-luvulla seuran menestys on ollut heikompaa: viimeisin mestaruus on vuodelta 2001, ja vuonna 2012 joukkue jopa putosi alemmalle sarjaportaalle Allsvenskaniin. Paluu SHL:ään onnistui vuonna 2014.


title: Djurgårdens IF Hockey

text: Djurgården on pelannut 72 kautta Ruotsin korkeimmalla sarjatasolla. Kotikenttänä toimii Hovet, mutta joukkue pelaa joitakin pelejä myös Globenissa.


title: Vol. 3: The Subliminal Verses

text:
Vol 3: The Subliminal Verses on metalliyhtye Slipknotin vuonna 2004 julkaisema kolmas studioalbumi.
Levyllä yhtye on ottanut huomattavasti paljon progressiivisemman linjan musiikkiinsa. "Before I Forget" kappaleesta on tehty musiikkivideo, jossa yhtyeen jäsenet esiintyvät ilman maskeja. Myös kappaleista "Vermilion", "Vermilion pt.2", "Duality", "The Nameless" ja "The Blister Exists" on tehty musiikkivideot. Albumi on yhtyeen ainoa, joka ei ole Parental Advisory-merkitty. Eli toisin sanoen, se on Slipknotin ainoa "täysin puhdas" albumi.


title: Moottoritorpedovene Tarmo

text: Moottoritorpedovene Tarmo (T 1) oli Suomen merivoimissa palvellut moottoritorpedovene.


title: Moottoritorpedovene Tarmo

text: Alus rakennettiin Turun Veneveistämöllä 1943 ja sen suunnitteli insinööri Jarl Lindblom italialaisten esikuvien mukaan.


title: Moottoritorpedovene Tarmo

text: "Tarmo" suojasi 21. kesäkuuta 1944 yhdessä sisaraluksensa "Tuulen" kanssa maa-ammuntaa Pulliniemen pohjoispuolella suorittavaa aputykkivene "Vienaa". Osaston paluumatkalla hyökkäsivät Neuvostoliiton ilmavoimien Iljushin Il-2 -maataistelukoneet sitä vastaan. "Tarmoon" osui kymmenisen ammusta, jotka tuhosivat muun muassa aluksen ohjaamon. Samoin alukseen osui pommi tuhoten konehuoneen sekä sytyttäen tulipalon, konealiupseeri kaatui ja kolme miestä haavoittui. Hyökkäyksessä vaurioitunut "Tuuli" pelasti hengissä olevat hieman ennen aluksen tuhoavaa polttoainetankin räjähdystä.


title: Moottoritorpedovene Tarmo

text: T-luokan muut moottoritorpedoveneet olivat "Taisto", "Tyrsky", "Tuima", "Tuisku" ja "Tuuli" sekä sodan jälkeen valmistuneet "Taisto 7" ja "Taisto 8".


title: Virtahevot

text: Virtahevot ("Hippopotamidae") on sorkkaeläinten lahkoon kuuluva nisäkäsheimo. Aiemmin virtahevot luettiin sikaeläimiin, mutta nykyisen, geenitutkimuksiin perustuvan käsityksen mukaan niiden lähimpiä eläviä sukulaisia ovat valaat.


title: Virtahevot

text: Virtahepoja on elänyt ainakin mioseenikaudelta lähtien. Virtahepoja tavataan nykyisin vain Afrikassa. Elossa olevia lajeja on kaksi, kääpiövirtahepo ja varsinainen virtahepo. Eläintieteilivät luokittelevat kummankin virtahepolajin omaan sukuunsa. Molemmat lajit ovat ovat vedessä viihtyviä kasvinsyöjiä, jotka ruokailevat öisin maalla.


title: Virtahevot

text: Nykyiset virtahepolajit poikkeavat selvästi kooltaan. Tavallinen virtahepo voi painaa jopa 4 600 kiloa. Kääpiövirtahepo painaa korkeintaan 270 kiloa ja on suunnilleen muutaman kuukauden ikäisen virtahevonpoikasen kokoinen.


title: Virtahevot

text: Kummallakin lajille on ominaista tynnyrimäinen, vankka ruumis sekä kömpelö rakenne, paksu nahka, suuri pää ja leveä, suurikitainen suu. Jalat ovat pölkkymäiset ja melko lyhyet. Virtahepojen neljää varvasta yhdistää räpylä. Iho on lähes karvaton. Vain hännänpäässä, korvissa, huulissa ja sieraimissa on karvoitusta. Molempien lajien ihossa on punertavaa limaa erittäviä rauhasia. Kun lima kuivuu, niin ihon pintaan muodostuu lakkamainen suojakerros veden haihtumista vähentämään. Ihon alla on paksu rasvakerros.


title: Virtahevot

text: Hampaisto poikkeaa täysin muista sorkkaeläimistä. Virtahevoilla on kussakin leuanpuoliskossa kaksi etuhammasta, yksi iso kulmahammas, neljä väli- ja kolme poskihammasta, alaetuhampaita on tavallisella virtahevolla neljä kääpiövirtahevolla vain kaksi. Sekä etu- että kulmahampaat ovat avojuuriset ja kasvavat jatkuvasti.


title: Virtahevot

text: Suuri maha on kolmiosainen. Kasvinsyöjäeläimille tyypillinen umpisuoli puuttuu, mutta suolikanava on pitkä. Virtahevot eivät märehdi ruokaansa. Urokset ovat naaraita suurempia. Naaraalla on vatsassa kaksi nisää. Naaras synnyttää kerralla yleensä vain yhden poikasen.


title: Panamansaimiri

text: Panamansaimiri ("Saimiri oerstedii") on vaarantunut apinalaji. Sitä esiintyy Costa Ricassa ja Panamassa. 1970-luvulla panamansaimireita oli 200 000, mutta nykyään niitä elää vain 5 000 yksilöä. Kanta on harventunut hakkuiden, metsästyksen ja lemmikkikaupan myötä.


title: Panamansaimiri

text: Panamansaimiri on noin 30 cm pitkä ja painaa kilon tai vähän alle.


title: Panamansaimiri

text: Panamansaimiria tavataan Costa Ricassa ja Panamassa. Panamassa sitä tavataan Tyynenmeren puoleisella rannikolla pohjoisessa kärjessä lähellä Costa Rican rajaa. Costa Ricassa sitä tavataan Tyynenmeren puoleisella rannikolla Costa Rican etelä- ja keskiosassa.


title: Panamansaimiri

text: Panamansaimirit ovat aktiivisia päiväsaikaan. Ne kiipeilevät puissa, mutta toisin kuin muut pienet apinat, ne eivät käytä häntäänsä kiipeilyn apuvälineenä. Ne elävät suurissa, jopa satojen yksilöiden laumoissa joissa on molemia sukupuolia.


title: Panamansaimiri

text: Panamansaimirit ovat kaikkiruokaisia. Ne syövät pääasiassa hedelmiä ja hyönteisiä, lisäravintona myös pähkinöitä, versoja, munia ja pieniä selkärankaisia.


title: Moottoritorpedovene Taisto

text: Moottoritorpedovene Taisto (T 2) oli Suomen merivoimissa palvellut moottoritorpedovene.


title: Moottoritorpedovene Taisto


title: Moottoritorpedovene Taisto

text: Lindblom suunnitteli alustyypin pohjarakenteen osin uudelleen merikelpoisuuden parantamiseksi nopeuden kärsimättä, ja tulos ylittikin odotukset.


title: Moottoritorpedovene Taisto

text: "Taisto" siirtyi 6. syyskuuta 1943 1. moottoritorpedovenelaivueen mukana Koivistolle valmiusasemiin ja edelleen samana iltana se lähti laivueen mukana hyökkäykseen Neuvostoliiton laivaston saattuetta vastaan. Hyökkäyksen aikana "Taisto" yhdessä "Tuulen" kanssa upotti proomun hinaajineen.


title: Moottoritorpedovene Taisto

text: "Taisto" sai 20. elokuuta vastaisena yönä yhdessä " Tuiskun" kanssa 2-3 osumaa proomuihin ja hinaajiin.


title: Moottoritorpedovene Taisto

text: "Taisto" poistettiin käytöstä 13. joulukuuta 1962.


title: Moottoritorpedovene Taisto

text: T-luokan muut moottoritorpedoveneet olivat "Tarmo", "Tyrsky", "Tuima", "Tuisku" ja "Tuuli" sekä sodan jälkeen valmistuneet "Taisto 7" ja "Taisto 8".


title: Harry Schell

text: Henry "Harry" O'Reilly Schell (29. kesäkuuta 1921 Pariisi, Ranska – 13. toukokuuta 1960 Silverstone, Englanti, Iso-Britannia) oli yhdysvaltalainen kilpa-autoilija. Hän oli Laury Schellin ja Lucy O'Reillyn poika.


title: Harry Schell

text: Formula 1 -sarjassa Schell ajoi kausilla 1950-1960 ja saavutti yhteensä kaksi palkintosijoitusta (Pescaran Grand Prix 1957 ja Hollannin Grand Prix 1958) ja 32 MM-pistettä.


title: Harry Schell

text: Schell menehtyi Silverstone Circuit -radalla ajetulla BRDC International Trophy -kilpailun harjoituksissa vuonna 1960. Kilpailu ei kuulunut Formula ykkösten MM-sarjaan.


title: Harry Schell

text: Toiseen maailmansotaan Schell osallistui muun muassa Suomen ilmavoimien konekivääriampujana.


title: Moottoritorpedovene Tuima

text: Moottoritorpedovene Tuima (T 4) oli Suomen merivoimissa palvellut moottoritorpedovene. "Tuima" rakennettiin Turun Veneveistämöllä 1943 ja sen suunnitteli insinööri Jarl Lindblom italialaisten esikuvien mukaan.


title: Moottoritorpedovene Tuima


title: Moottoritorpedovene Tuima

text: "Tuima" oli sotatoimissa pääasiassa laivueen komentajan, Mannerheim-ristin ritarin kapteeniluutnantti (myöh. vara-amiraali) Jouko Pirhosen komentoveneenä. Alus oli veneistä ainoa, johon ehdittiin ennen sodan loppua saada torpedoputket siihen asti käytettyjen heittimien tilalle.


title: Moottoritorpedovene Tuima

text: Alus muutettiin vuonna 1945 Pariisin rauhansopimuksen mukaisesti moottoritykkiveneeksi ja sellaisena se palveli, kunnes se poistettiin palveluksesta 1. helmikuuta 1964 ja myytiin. Alus toimi Neptunus-nimellä meripartiolaisten koulutuskäytössä Partiopoikalippukunta Turun Sinikotkat ry:n omistuksessa vuoteen 1980.


title: Moottoritorpedovene Tuima

text: T-luokan muut moottoritorpedoveneet olivat "Tarmo", "Taisto", "Tyrsky", "Tuisku" ja "Tuuli" sekä sodan jälkeen valmistuneet "Taisto 7" ja "Taisto 8".


title: Moottoritorpedovene Tuisku

text: Moottoritorpedovene Tuisku (T 5) oli Suomen merivoimissa palvellut moottoritorpedovene.


title: Moottoritorpedovene Tuisku

text: Alus rakennettiin Turun Veneveistämöllä 1943 ja sen suunnitteli insinööri Jarl Lindblom italialaisten esikuvien mukaan.


title: Moottoritorpedovene Tuisku


title: Moottoritorpedovene Tuisku

text: "Tuisku" osallistui 6. syyskuuta 1943 taisteluun Neuvostoliiton laivaston saattuetta vastaan vaurioituen taistelukyvyttömäksi, mutta alus upotti 20. elokuuta vastaisena yönä proomun.


title: Moottoritorpedovene Tuisku

text: "Tuisku" osallistui 15. syyskuuta 1944 Suursaaren taisteluun upottaen pienen saksalaisen raivaajan sekä hinaajan.


title: Moottoritorpedovene Tuisku

text: T-luokan muut moottoritorpedoveneet olivat "Tarmo", "Taisto", "Tyrsky", "Tuima" ja "Tuuli" sekä sodan jälkeen valmistuneet "Taisto 7" ja "Taisto 8".


title: Moottoritorpedovene Tuuli

text: Moottoritorpedovene Tuuli (T 6) oli Suomen merivoimissa palvellut moottoritorpedovene.


title: Moottoritorpedovene Tuuli


title: Moottoritorpedovene Tuuli

text: Lindblom suunnitteli alustyypin pohjarakenteen osin uudelleen merikelpoisuuden parantamiseksi nopeuden kärsimättä, ja tulos ylittikin odotukset.


title: Moottoritorpedovene Tuuli

text: Alus siirtyi pian palvelukseenoton jälkeen 6. syyskuuta 1943 1. moottoritorpedovenelaivueen mukana Koivistolle. Samana iltana saatiin tieto Seivästön eteläpuolella matkaavasta Neuvostoliiton laivaston saattueesta, johon kuului hinaajia, proomuja sekä yli kymmenen sota-alusta. Ennen saattuetta laivue kohtasi vartioveneitä joutuen tulitaisteluun, jonka päätyttyä se palasi Koivistolle. "Tuuli", "Taisto" ja "Jyske" lähtivät uuteen yritykseen, jolloin upotettiin hinaaja proomuineen. Alukset palasivat Koivistolle 7. syyskuuta kello 05.15.


title: Moottoritorpedovene Tuuli

text: Alus osallistui Suursaaren taisteluun 15. syyskuuta 1944, jolloin se osui Saksan laivaston M-luokan miinanraivaajaan.


title: Moottoritorpedovene Tuuli

text: Aluksessa kokeiltiin 1970-luvulla vesisuihkupropulsiota suunniteltaessa lopulta prototyyppiasteelle jäänyttä uutta KNV-luokkaa (Kevyt nopea vartiovene).


title: Moottoritorpedovene Tuuli

text: T-luokan muut moottoritorpedoveneet olivat "Tarmo", "Taisto", "Tyrsky", "Tuima" ja "Tuisku" sekä sodan jälkeen valmistuneet "Taisto 7" ja "Taisto 8".


title: Euroopan tilintarkastustuomioistuin

text: Euroopan tilintarkastustuomioistuin (ETT, engl. "European Court of Auditors", ECA) on vuonna 1975 perustettu Euroopan unionin varainhoitoa tarkkaileva toimielin. Nimestään huolimatta kysymyksessä ei ole tuomioistuin. Tilintarkastustuomioistuin tarkastaa Euroopan unionin tulot ja menot ja pyrkii tarkastustyönsä avulla parantamaan varainhoidon laatua. Tilintarkastustuomioistuin toimii Luxemburgissa.


title: Euroopan tilintarkastustuomioistuin

text: Tilintarkastustuomioistuimen tehtävänä on


title: Euroopan tilintarkastustuomioistuin

text: Tilintarkastustuomioistuimessa on 28 jäsentä, yksi jokaisesta EU:n jäsenmaasta. He valitsevat joukostaan presidentin kolmivuotiskaudelle, joka on mahdollista uusia. Nykyinen puheenjohtaja on saksalainen Klaus-Heiner Lehne, joka valittiin tehtävään 13. syyskuuta 2016. Hän on tuomioistuimen yhdestoista presidentti. Hänen edeltäjänsä oli portugalilainen Vítor Manuel da Silva Caldeira, joka oli presidenttinä kolme kautta vuodesta 2008 alkaen. Suomen edustajana tilintarkastustuomioistuimessa toimii Hannu Takkula.


title: Moottoritorpedovene Taisto 7

text: Moottoritorpedovene Taisto 7 (T 7) oli Suomen merivoimissa palvellut moottoritorpedovene.


title: Moottoritorpedovene Taisto 7

text: Alus rakennettiin Turun Veneveistämöllä 1947 ja sen suunnitteli insinööri Jarl Lindblom italialaisten esikuvien mukaan.


title: Moottoritorpedovene Taisto 7


title: Moottoritorpedovene Taisto 7

text: Alus poistettiin palveluksesta 27. tammikuuta 1965.


title: Moottoritorpedovene Taisto 7

text: T-luokan muut moottoritorpedoveneet olivat "Tarmo", "Taisto", "Tyrsky", "Tuima", "Tuisku" ja "Tuuli" sekä sodan jälkeen valmistunut "Taisto 8".


title: Moottoritorpedovene Taisto 8

text: Moottoritorpedovene Taisto 8 (T 8) oli Suomen merivoimissa palvellut moottoritykkivene.


title: Moottoritorpedovene Taisto 8

text: Alus rakennettiin Turun Veneveistämöllä 1946 ja sen suunnitteli insinööri Jarl Lindblom italialaisten esikuvien mukaan.


title: Moottoritorpedovene Taisto 8


title: Moottoritorpedovene Taisto 8

text: "Taisto 8" muutettiin moottoritykkiveneeksi Pariisin rauhansopimuksen mukaisesti. Muutoksen seurauksena aluksen torpedoputket jätettiin asentamatta ja sen sijaan se aseistettiin 40 millimetrin tykillä ja kahdella 13 millimetrin konekiväärillä. Alus poistettiin palveluksesta 27. tammikuuta 1965.


title: Moottoritorpedovene Taisto 8

text: T-luokan muut moottoritorpedoveneet olivat "Tarmo", "Taisto", "Tyrsky", "Tuima", "Tuisku" ja "Tuuli" sekä sodan jälkeen valmistunut "Taisto 7".


title: Chaplinin poika

text: Chaplinin poika ("The Kid") on vuonna 1921 valmistunut yhdysvaltalainen mykkäelokuva, jonka on ohjannut, tuottannut ja käsikirjoittannut Charles Chaplin. Elokuva on Chaplinin ensimmäinen pitkä elokuva, ja se oli myös ensimmäinen pitkä komediaelokuva, jossa yhdistyi komedian ja draaman aineksia.


title: Chaplinin poika

text: Elokuvan toisesta pääosanesittäjästä Jackie Cooganista tuli ensimmäinen suuri lapsitähti. Coogan oli vaudeville-esiintyjä, jolla ei ollut aikaisempaa elokuvakokemusta. Monissa Chaplinin elämäkertaa käsittelevissä kirjoissa esitetään, että Chaplinin ja Cooganin läheinen suhde elokuvassa kuvaa Chaplinin surua ensimmäisen lapsensa, kolmen päivän ikäisen Norman Spencerin, kuolemasta. Samoin elokuvassa kuvatun köyhyydessä ja sosiaalityöntekijöiden julmuudessa on nähty viitteitä Chaplinin omaan lapsuuteen Lontoossa.


title: Chaplinin poika

text: Elokuvan valmistuttua Chaplinilla oli meneillään avioero ensimmäisestä vaimostaan Mildred Harrisista, joka yritti tavoitella miehensä omaisuutta. Chaplin joutui avustajineen salakuljettamaan valmiin negatiivin Salt Lake Cityyn, jossa elokuva leikattiin eräässä hotellihuoneessa.


title: Chaplinin poika

text: Chaplin sävelsi elokuvaan musiikin vasta vuonna 1971 elokuvan uudelleenjulkaisua varten, jolloin hän myös leikkasi elokuvasta muutaman kohtauksen.


title: Chaplinin poika

text: Naimaton nainen (Edna Purviance) lähtee hyväntekeväisyyssairaalasta mukanaan vastasyntynyt poikansa. Eräs taiteilija (Carl Miller), joka on ilmeisesti pojan isä, katselee naisen valokuvaa. Kun valokuva putoaa takkaan, mies ensin nostaa sen mutta heittää sitten takaisin ja antaa palaa poroksi.


title: Chaplinin poika

text: Nainen jättää lapsensa erään kalliin auton takapenkille mukana viesti, jossa hän pyytää löytäjää hoitamaan ja rakastamaan lasta. Auto joutuu kuitenkin kahden varkaan käsiin. Varkaat löytävät lapsen ja jättävät kadulle.


title: Chaplinin poika

text: Pieni kulkuri (Charles Chaplin) löytää vauvan. Ensi alkuun Kulkuri on vastahakoinen ottamaan vastuuta lapsesta, mutta lopulta hän heltyy, ja hän antaa pojalle nimen John. Kuluu viisi vuotta. Lapsesta (Jackie Coogan) tulee Kulkurin rikoskumppani: hän heittelee kiviä ihmisten ikkunoihin, jotta Kulkuri voisi sitten ilmestyä korjaamaan ne.


title: Chaplinin poika

text: Sillä välin pojan äidistä tulee varakas tähti. Hän harrastaa hyväntekeväisyyttä köyhien parissa unohtaakseen menettämänsä lasta kohtaan tuntemansa kaipuun. Sattumalta nainen kohtaa oman poikansa, mutta he eivät tunnista toisiaan.


title: Chaplinin poika

text: Kun poika sairastuu, Kulkuri kutsuu lääkärin (Jules Hanft) tutkimaan pojan. Lääkäri saa tietää, ettei Kulkuri ole pojan oikea isä. Kulkuri näyttää lääkärille pojan äidin viestin, mutta lääkäri vain ottaa sen itselleen ja kutsuu viranomaiset paikalle. Kaksi miestä saapuu viemään pojan orpokotiin. Tiukan kamppailun ja takaa-ajon jälkeen Kulkurin onnistuu saada poika takaisin. Kun pojan äiti saapuu katsomaan poikaa, lääkäri kertoo hänelle tapahtumista ja näyttää hänelle Kulkurin antaman viestin. Nainen tunnistaa viestin ja pyörtyy.


title: Chaplinin poika

text: Kulkuri ja poika viettävät seuraavan yön halvassa yösuojassa, mutta suojan johtaja (lopputeksteissä mainitsematta jäänyt Henry Bergman) lukee sanomalehdestä, että pojasta tarjotaan tuhannen dollarin löytöpalkkio. Mies vie pojan poliisiasemalle, missä tämä kohtaa onnellisen äitinsä.


title: Chaplinin poika

text: Kun Kulkuri herää aamulla, hän alkaa vimmaisesti etsiä kadonnutta poikaa. Kun etsinnät eivät tuota tulosta, Kulkuri palaa torkkumaan vaatimattoman kotitalonsa lukitun oven eteen. Unessaan Kulkuri astuu ”Unimaailmaan”, jossa asuu enkeleitä ja johon yrittää tunkeutua paholaisia. Poliisi (Tom Wilson) herättää Kulkurin ja vie tämän pojan äidin talolle.


title: Jimmy Greaves

text: James Peter 'Jimmy' Greaves (s. 20. helmikuuta 1940 Lontoo, Englanti) on englantilainen jalkapalloilija, pelipaikaltaan hyökkääjä.


title: Jimmy Greaves

text: Greaves aloitti uransa Chelseassa vuonna 1957. Neljän Chelsea-kauden aikana Greaves voitti maalikuninkuuden kahdesti (vuosina 1959 ja 1961), ja hänen kaudella 1960-61 tekemänsä 41 liigamaalia on edelleen seuran ennätys. Vuonna 1960 Greavesista tuli Englannin jalkapallohistorian nuorin sadan maalin tekijä – ollen 20 vuoden ja 290 vuorokauden ikäinen.


title: Jimmy Greaves

text: Vuonna 1961 Greaves piipahti pelaamassa 12 ottelua Italian Serie A:ssa AC Milanin joukkueessa, ennen kuin siirtyi Tottenhamiin 99 999 punnalla. Tottenhamissa Greaves pelasi vuosien 1961 ja 1970 välillä tehden 321 ottelussa 220 maalia. Maalikuninkuuden hän voitti kuudesti – 1959, 1961, 1963, 1964, 1965 ja 1969. Greaves oli myös mukana voittamassa kahta FA Cup -mestaruutta (1962 & 1967). Cup-voittajien Cupin Tottenham voitti vuonna 1963, kun loppuottelussa kaatui Atlético Madrid numeroin 5-1. Greaves teki ottelussa kaksi maalia.


title: Jimmy Greaves

text: Uransa Greaves lopetti West Hamissa vuonna 1971.


title: Jimmy Greaves

text: Englannin maajoukkuetta Greaves edusti uransa aikana 57 ottelussa ja teki niissä 44 maalia. Greaves on vielä vuonna 2018 Englannin maajoukkueen kautta aikojen neljänneksi paras maalintekijä Wayne Rooneyn, Bobby Charltonin ja Gary Linekerin jälkeen. Greavesin nimissä on Englannin maajoukkueen hattutemppuennätys – kuusi. Hän oli myös voittamassa maailmanmestaruutta Englannin kotikisoissa vuonna 1966. Sitä ennen hän oli edustanut maataan jo vuoden 1962 MM-kisoissa.


title: Sin After Sin

text: Sin After Sin on brittiläisen metallimusiikkiyhtyeen Judas Priestin kolmas albumi. Levy julkaistiin vuonna 1977. Levyllä yhtye haki tuottajana toimineen Roger Gloverin avustuksella kaupallisempaa soundia. Rumpuja soittaa albumilla sessio-muusikkona Simon Phillips. Albumi on yhtyeen ensimmäinen CBS-yhtiölle. Thrash Metal -yhtye Slayer on soittanut coverin albumin kappaleesta "Dissident Aggressor". Vuoden 2001 remasteroidun version bonuskappaleet:


title: Portugalinvesikoira

text: Portugalinvesikoira () on Portugalissa kehitetty keskikokoinen, lyhytrunkoinen, lihaksikas ja roteva koirarotu, joka on alun perin toiminut kalastajien apuna. Nykyään rotua käytetään laiva- tai seurakoirana. Se kuuluu FCI:n roturyhmään 8.


title: Portugalinvesikoira

text:
Portugalinvesikoira on vanha rotu ja se on luultavasti samaa alkuperää kuin espanjanvesikoira, irlanninvesispanieli ja villakoira.
Ennen rotu oli suurena apuna kalastajille, koska se kuljetti verkkoja ja vartioi veneitä. Sitä käytettiin myös kuljettamaan viestejä sekä tavaraa veneiden ja rannan välillä. Ensimmäinen portugeesi saapui Suomeen vuonna 1989 ja ensimmäinen pentue saatettiin maailmaan vuonna 1990.


title: Portugalinvesikoira

text:
Portugalinvesikoiran turkki ajellaan tyypillisesti takaosasta ja kuonosta lyhyeksi (ns. leijonaleikkaus). Tällaisesta leikkauksesta oli hyötyä koiran alkuperäisessä käyttötarkoituksessa, koska se piti koiran tärkeät elimet kuten sydämen lämpimänä, mutta takajalat vapaina uimista varten. Takaa ajeltu koira oli myös kevyempi nostaa veneeseen. Tällainen leikkaus on yleensä vain näyttelyissä käyvillä koirilla, koska se on niin työläs pitää kunnossa. Kotikoirat ovat usein ajeltu aivan lyhyeen turkkiin, joka on huomattavasti helppohoitoisempi.
Turkin laatuja ovat kihara ja laineikas.


title: Portugalinvesikoira

text: Rotumääritelmän mukaan portugalinvesikoiran perusluonne on oppivainen, älykäs, rasitusta kestävä ja rohkea, mutta myös itsepäinen ja jopa pidättyväinen. Tarkkaavainen ja läpitunkeva katse ja erinomainen näkö- ja hajuaisti ovat myös tyypillisiä piirteitä rodulle. Portugalinvesikoiralla saattaa ilmetä vahtimisviettiä. Luonteeltaan portugalinvesikoirat ovat kuitenkin harvinaisen vilkkaita ja aktiivisia, eivätkä väsy helposti. Portugeeseilla on tapana innostuessaan hyppiä korkealle, joka täytyy jo pentuna opettaa siltä pois. Portugeesi myös kiintyy syvästi omistajaansa ja seuraa tätä joka paikkaan päästämättä tätä silmistään.


title: Portugalinvesikoira

text: Portugeesin kanssa voi harrastaa lähes mitä vain: verijälkeä, tottelevaisuutta (TOKO), agilitya (AGI), vesipelastusta (VEPE) ja koiratanssia. Portugalinvesikoira sai hiljattain jälleen myös PK-oikeudet.


title: Mega Man 4

text:
Mega Man 4 on Capcomin Nintendo Entertainment Systemille vuonna 1991 julkaisema tasohyppelypeli, joka jatkaa "klassista Mega Man" -sarjaa.
Uutena ominaisuutena pelissä on Mega Busterin energia-ammuksen lataaminen tehokkaaksi plasma-ammukseksi, joka tekee täyteen ladattuna kolminkertaisen vahingon tavalliseen panokseen verrattuna. Lataamista käytetään myös myöhemmissä peleissä.


title: Mega Man 4

text: Tohtori Wilyn oletetaan olevan kuollut hänen kärsittyään musertavan tappion Mega Man 3:n lopussa. Vuoden kestäneen rauhan jälkeen uusi tiedemies astuu Wilyn tilalle. Tämä uusi tiedemies, tohtori Cossack, väittää olevansa vihoissaan Mega Manille ja sen luojalle sen johdosta että nämä aina jättävät hänen omat robottiluomuksensa varjoonsa. Tietenkin todellisuudessa tohtori Cossackin tytär Kalinka on yhä liiankin elossa olevan tohtorin Wilyn panttivankina ja tohtori Cossack joutuu pakosta yrittämään Mega Manin tuhoamista jotta voisi saada tyttärensä turvaan. Tohtori Cossackin onneksi Proto Man vapauttaa Kalinkan varsin pian. Tämä on onnekasta sikäli ettei tiedemiehellä ollut mahdollisuuksia vastustaa Mega Manin mahtia.


title: Meteora (albumi)

text: Meteora on yhdysvaltalaisen rock-yhtyeen Linkin Parkin toinen studioalbumi. Se nimettiin Meteoran luostarialueen mukaan. Albumi julkaistiin 25. maaliskuuta 2003. Ensimmäisellä listaviikollaan sitä myytiin 810 000 kappaletta pelkästään Yhdysvalloissa. Kaiken kaikkiaan albumia on myyty yhtyeen kotimaassa noin kuusi miljoonaa kappaletta. Maailmanlaajuisesti albumia on myyty yli kymmenen miljoonaa kappaletta. Suomessa levy on ylittänyt kultalevyyn oikeuttavan myyntimäärän (16 000 kpl).


title: Meteora (albumi)

text: Albumin suurimmiksi hiteiksi nousivat "Numb", "Somewhere I Belong" ja "Breaking the Habit". Näiden lisäksi singleinä julkaistiin myös kappaleet "Faint", "From the Inside" ja "Lying from You".


title: Argentiinan Grand Prix 1957

text: Argentiinan Grand Prix 1957 oli Formula 1 -sarjan osakilpailu, joka ajettiin 13. tammikuuta 1957 Autódromo Oscar Alfredo Gálvez -radalla. Kilpailu oli kauden avauskilpailu, ja sen voitti Juan Manuel Fangio.


title: Monacon Grand Prix 1957

text: Monacon Grand Prix 1957 oli Formula 1 -sarjan osakilpailu, joka ajettiin 19. toukokuuta 1957 Monacon radalla. Kilpailun voitti Juan Manuel Fangio, jolle voitto oli kauden toinen.


title: Indianapolis 500 1957

text: Indianapolis 500 1957 oli Formula 1 -sarjan osakilpailu, joka ajettiin Indianapolis Motor Speedway -radalla. Kilpailun voitti Sam Hanks.


title: Ranskan Grand Prix 1957

text: Ranskan Grand Prix 1957 oli Formula 1 -sarjan osakilpailu, joka ajettiin 7. heinäkuuta 1957 Rouen-Les-Essarts -radalla. Kilpailun voitti Juan Manuel Fangio, jolle voitto oli kauden kolmas.


title: Britannian Grand Prix 1957

text: Britannian Grand Prix 1957 oli Formula 1 -sarjan osakilpailu, joka ajettiin 20. heinäkuuta 1957 Aintreen radalla. Kilpailun voitti Stirling Moss. Kilpailu olli F1-historian ensimmäinen kilpailu, joka on voitettu brittiläistallin autolla.


title: Saksan Grand Prix 1957

text: Saksan Grand Prix 1957 oli Formula 1 -sarjan osakilpailu, joka ajettiin 4. elokuuta 1957 Nürburgringin radalla. Kilpailun voitti Juan Manuel Fangio, jolle voitto oli kauden neljäs.


title: Saksan Grand Prix 1957

text: Osallistujien lisäämiseksi kilpailun järjestäjät antoivat Formula 2 -autojen osallistua kilpailuun. Kaksi kilpailua käytiin samaan aikaan, mutta Formula 2 -osallistujat (tuloksissa keltaisella) eivät taistelleet F1-pisteistä.


title: Italian Grand Prix 1957

text: Italian Grand Prix 1957 oli Formula 1 -sarjan osakilpailu, joka ajettiin 8. syyskuuta 1957 Monzan radalla. Kilpailun voitti Stirling Moss.


title: Interkosmos

text: Interkosmos oli Neuvostoliiton sosialistisille maille rakentama avaruusohjelma, joka tunnetaan kosmonauttilennoista. Siihen kuului myös tieteellisiä miehittämättömiä avaruuslentoja.


title: Interkosmos

text: Sosialististen maiden lisäksi Interkosmokseen osallistuivat Syyria, Ranska ja Intia. Suomelle neuvostoliittolaiset tekivät kutsun mm. huhtikuussa 1981 , joka oli Suomen avaruustoiminnan ESAssa liikkeelle laukaiseva tapahtuma.


title: Interkosmos

text: Intekosmos-satelliitit olivat neuvostoliittolaisia satelliitteja, joihin muut SEV-maat osallistuivat. Osassa niistä satelliittien tieteelliset laitteet tulivat kokonaisuudessaan esim. Tšekkoslovakiasta.


title: Interkosmos

text: Satelliitit


title: Rakesh Sharma

text: Rakesh Sharma (s. 13. tammikuuta 1949 Patiala, Punjab, Intia) on lentäjä ja Intian ensimmäinen avaruuslentäjä.


title: Rakesh Sharma

text: Sharma on Intian ilmavoimien lentäjä. Hänet valittiin 20. syyskuuta 1982 Intian avaruusjärjestön haussa kosmonauttikoulutukseen, jonka hän sai Tähtikaupungissa Moskovan lähellä. 3. huhtikuuta 1984 hän lensi Sojuz T-11-avaruusaluksella avaruuteen palaten Sojuz T-10-aluksella 22. huhtikuuta 1984. Lento kesti vajaat kahdeksan vuorokautta.


title: Rakesh Sharma

text: Vuonna 1987 hän jätti aktiivipalveluksen. Hän toimi useita vuosia Hindustan Aeronautics-yhtiön koelentäjänä. Vuonna 2001 hän siirtyi eläkkeelle.


title: Rakesh Sharma

text: Sharma on naimisissa ja perheessä on kaksi lasta.


title: Exxon Valdezin öljyonnettomuus

text: Exxon Valdezin öljyonnettomuus tapahtui Alaskassa Prince William Sound -lahdessa 24. maaliskuuta 1989. Öljylastissa ollut säiliöalus "Exxon Valdez" törmäsi Bligh Reefin riuttaan ja vuosi 260 000–850 000 barrelia raakaöljyä mereen. Öljy saastutti lopulta 2 100 kilometriä rantaviivaa ja 28 000 neliökilometriä merta. Onnettomuutta pidetään yhtenä suurimmista ihmisen aiheuttamista ympäristökatastrofeista.


title: Exxon Valdezin öljyonnettomuus

text: "Exxon Valdez" oli kuljettamassa raakaöljyä Valdezin satamasta, kun se törmäsi riuttaan. Onnettomuuden syntymiseen vaikutti monta tekijää. Exxonin alukselle asettama miehistö oli vajaalukuinen ja joutui toimimaan väsyneenä. Toinen perämies oli väsynyt eikä onnistunut ohjaamaan alusta matalassa vedessä, jonne se oli siirtynyt väistääkseen jäävuoria, ja kapteeni Joseph Hazelwood oli humalassa eikä pystynyt antamaan perämiehelle purjehdusapua. Alyeska Pipeline Service Company tai Exxon eivät olleet valmistautuneet puhdistamaan mereen valunutta öljyä, joten siitä saatiin talteen vain murto-osa. Alukseen jäänyt öljy onnistuttiin kuitenkin siirtämään toisiin aluksiin. Rannoille ajautunutta öljyä oli puhdistamassa ja öljyisiä eläimiä pelastamassa tuhansia vapaaehtoisia. Öljyä jäi kuitenkin rannoille runsaasti, ja sitä oli vielä 2010-luvun alussakin erityisesti rantojen pintakerroksen alla.


title: Exxon Valdezin öljyonnettomuus

text: Vuodon välittömänä seurauksena lahden alueella kuoli 350 000–390 000 merilintua, 2 650 merisaukkoa ja 300 kirjohyljettä. Vuonna 2009 alueella tutkittiin 27 eläinlajia, ja niistä 17:n kanta oli palautunut ennalleen. Alaskan kalastus ja matkailu kärsivät, ja öljy-yhtiö Exxon joutui maksamaan onnettomuuden korvauksia yli miljardi dollaria Yhdysvaltojen liittovaltiolle ja alueen asukkaille. Lisäksi onnettomuus vaikutti monien öljyä puhdistaneiden ihmisten terveyteen ja aiheutti erilaisia yhteiskunnallisia ongelmia alueen kylissä. Pian onnettomuuden jälkeen kongressissa hyväksyttiin Oil Pollution Act -laki, joka kielsi muun muassa yksirunkoiset säiliöalukset.


title: Exxon Valdezin öljyonnettomuus

text: 1980-luvun lopulla noin neljännes Yhdysvalloissa tuotetusta öljystä oli peräisin Prudhoe Bayn öljykentältä Alaskan pohjoisosista. Öljy kuljetettiin ensin 1 280 kilometriä pitkässä Trans-Alaskan öljyputkessa Etelä-Alaskaan Valdezin kaupunkiin ja sieltä säiliöaluksilla kapeaa Prince William Sound -lahden laivaväylää pitkin avomerelle. Ennen "Exxon Valdezin" onnettomuutta öljyputkea oli käytetty jo 12 vuotta ja säiliöalukset olivat ylittäneet lahden noin 16 000 kertaa ja kuljettaneet 1,25 miljardia tonnia öljyä. "Exxon Valdez" oli Exxonin laivaston uusin, parhaiten varustettu ja suurin alus. Se oli noin 300 metriä pitkä, ja sitä oli käytetty kolme vuotta ennen onnettomuutta.


title: Exxon Valdezin öljyonnettomuus

text: "Exxon Valdez" saapui Valdezin Alyoskan öljyterminaaliin 22. maaliskuuta 1989 kello 23:30 paikallista aikaa. Sillä oli päällikkö ja 19-henkinen miehistö. Aluksen päällikkönä toimi kokenut Joseph Hazelwood, joka oli purjehtinut Exxon Shippingillä jo 19 vuoden ajan. Hazelwoodia arvostettiin ja pidettiin hyvänä päällikkönä, vaikka hänellä tiedettiin olevan jonkin verran ongelmia alkoholin kanssa.


title: Exxon Valdezin öljyonnettomuus

text:
"Exxon Valdeziin" alettiin pumpata öljyä 23. maaliskuuta kello 5.05. Yliperämies James R. Kunkel valvoi lastausta. Osalla miehistön jäsenistä oli lepopäivä, ja päällikkö Hazelwood, konemestari Jerry Glowacki ja radisti Joel Roberson lähtivät luotsi William Murphyn kyydillä Valdezin kaupunkiin. Murphy oli luotsannut "Exxon Valdezin" satamaan edellisenä iltana, ja hän luotsaisi sen myös ulos satamasta. Miehet luulivat, että alus lähtisi kello 22, mutta lähtöaika olikin muutettu klo 21:een, minkä he saivat tietää vasta tultuaan takaisin kello 20.24. Hazelwood oli päivän aikana hoitanut aluksen asioita, käynyt ostoksilla ja juonut jonkin verran alkoholia ainakin kahdessa baarissa. Radisti Roberson myönsi myöhemmin, että he eivät olleet olettaneet, että laiva olisi niin nopeasti valmis lähtöön. Toinen perämies Cousins oli tehnyt tarvittavat testit kaikille laitteille kello 19.48 ja todennut kaiken olevan kunnossa. Lokien mukaan alus irtautui satamasta kello 21.21.
Luotsi Murphy ohjasi "Exxon Valdezin" kapean, noin 11 kilometriä pitkän Valdezin kapeikon läpi. Murphyn mukaan Hazelwood lähti komentosillalta 21.30 ja palasi vasta 22.10, vaikka Exxonin määräysten mukaan Valdezin kapeikossa olisi pitänyt olla kaksi ohjaajaa. Alus pääsi ulos kapeikosta 22.49, ja Murphy poistui alukselta 23.24 toisen perämiehen Cousinsin avustuksella. National Transportation Safety Boardin (NTSB) raportin mukaan Hazelwood oli tällä kertaa ainoa päällystön jäsen sillalla eikä tähystäjä ollut paikallaan.


title: Exxon Valdezin öljyonnettomuus

text: Hazelwood ilmoitti 23.25 Valdezin liikennekeskukseen, että luotsi oli jättänyt aluksen ja että alus kiihdyttäisi normaaliin matkanopeuteen. Läheisestä Columbian jäätiköstä irtoaa joskus jäävuoria laivareitille, jolloin päällikkö voi toimia kahdella tavalla: joko hidastaa ja kulkea turvallisesti jäävuorien ohitse tai käyttää ulostuloväylän sijaan sisääntuloväylää, jos liikenne sen sallii. Prince William Soundin liikennejakokaistat on suunniteltu pitämään tulevat ja menevät alukset erillään ja syvissä vesissä. Sisään- ja ulostuloväylien välissä on noin 800 metrin levyinen kaistale erottamassa väyliä toisistaan. Hazelwood kysyi liikennekeskukselta, voisiko hän kääntää aluksen lännen suuntaan sisääntuloväylälle, mihin keskus antoi luvan.


title: Exxon Valdezin öljyonnettomuus

text: Hazelwood ilmoitti liikennekeskukseen kello 23.30 kääntävänsä aluksen itäiselle reitille ja hidastavansa vauhtia, vaikka moottorilokien perusteella se kiihtyi yhä. Alus oli keskikaistalla kello 23.39. Hazelwood määräsi vielä toisen kurssin muutoksen, mutta sitä ei välitetty eteenpäin. "Exxon Valdez" kulki lopulta liikennöintiväylän itärajan yli kello 23.47, jolloin sen nopeus oli 12 solmua. NTSB:n mukaan Hazelwood jätti komentosillan noin 23.53 annettuaan ensin Cousinsille ohjeet siitä, miten alus palautettaisiin takaisin väylälle.


title: Exxon Valdezin öljyonnettomuus

text: Hieman puolenyön jälkeen Cousins päätteli, että alus olisi nyt käännettävä takaisin. Samoihin aikoihin tähystäjä Maureen Jones ilmoitti, että Bligh Reefin valo oli tyyrpuurin puolella, mikä tarkoitti sitä, että alus oli kulkemassa kohti matalikkoa. Cousins kytki välittömästi autopilotin pois päältä ja käski kääntämään peräsintä. Alus ei kääntynyt tarpeeksi nopeasti, ja Cousins käski kääntämään oikeaa peräsintä kiireesti lisää. Hän käsitti aluksen olevan suuressa vaarassa ja soitti Hazelwoodille. Puhelu päättyi kello 00.04, kun alus oli saanut pohjakosketuksen.


title: Exxon Valdezin öljyonnettomuus

text: Terävä riutta repäisi auki kahdeksan aluksen 16 säiliöstä, ja raakaöljyä alkoi suihkuta suurella voimalla mereen. Komentosillalle juossut Hazelwood otti komennon itselleen ja määräsi, että miehistö herätetään ja pelastusveneet sekä muut pelastuslaitteet pannaan valmiiksi. Hän myös pyrki tasapainottamaan alusta, joka oli jo kallistunut hieman. Suurimpana vaarana oli se, että runko katkeaisi omasta painostaan ja että miehistö joutuisi öljyiseen ja jääkylmään veteen, jossa se ei pystyisi millään pysymään hengissä. Hazelwood lähetti Kunkelin tarkkaamoon selvittämään aluksen kuntoa. Kunkel havaitsi, että öljyä oli vuotanut mereen jo 100 000 barrelia. Tämä tarkoitti sitä, että puolessa tunnissa meressä oli noin 15 miljoonaa litraa öljyä.


title: Exxon Valdezin öljyonnettomuus

text: Hazelwood ilmoitti kello 00.24 Valdezin liikennekeskukseen, että alus oli juuttunut karille ja siitä vuosi ”hieman öljyä”. Ilmoitusta on pidetty törkeänä vähättelynä. Hazelwood yritti saada alusta pois riutalta, vaikka Kunkel laski tietokoneohjelman avulla, että alus ei olisi enää tarpeeksi vakaa ilman riutan tukea. Hazelwood jatkoi silti yrittämistä, kunnes hän sammutti moottorit kello 1.41.


title: Exxon Valdezin öljyonnettomuus

text: Trans-Alaskan öljyputken valmistumisen jälkeen Alaskan osavaltio oli määrännyt Alyeska Pipeline Service Companyn vastuulliseksi kaikista öljyonnettomuuksista, joissa on mukana putkea pitkin kuljetettua öljyä. Toimintasuunnitelman mukaan Alyeskan täytyi pitää jatkuvasti valmiudessa puhdistusryhmää, kalustoa ja kuljetusaluksia. Alyeska oli kuitenkin alkanut pienentää budjettiaan vuonna 1981, eikä yhtiöllä ollut enää valmiutta toimia onnettomuustilanteissa mihin vuorokauden aikaan tahansa. Tieto "Exxon Valdezin" onnettomuudesta tuli Alyeskaan kaksi minuuttia sen jälkeen, kun tieto oli mennyt Valdezin liikennekeskukseen. Alyeska ryhtyi toimimaan 20 minuutin kuluttua Hazelwoodin raportista, mutta vuoto oli aivan liian laaja yhtiön voimavaroihin nähden.


title: Exxon Valdezin öljyonnettomuus

text: Alyeskalla oli öljyonnettomuuksia varalta varustettu noin 115 metriä pitkä proomu, mutta se oli hieman vaurioitunut eikä sen varusteita ollut lastattu valmiiksi. Proomu oli vaurioitunut tammikuussa 1989 öljyvuodon puhdistustöissä Thompson Passissa, eikä sitä ollut vielä korjattu. Vauriot eivät tosin lopulta vaikuttaneet proomun kykyyn päästä onnettomuuspaikalle. Proomun lastaaminen oli hidasta, sillä osa varusteista lojui pihalla lumessa ja paikalla oli vain yksi henkilö, joka osasi käyttää trukkia ja nosturia. Alyeska oli lupautunut toimimaan öljyvuodon sattuessa viidessä tunnissa, mutta "Exxon Valdezin" luokse päästiin vasta kello 14.54, jolloin onnettomuustiedon saapumisesta oli kulunut 14 tuntia ja 24 minuuttia. Silloin öljyvana oli jo 6,4 kilometriä pitkä.


title: Exxon Valdezin öljyonnettomuus

text: Kun Alyeskassa valmistauduttiin pelastustöihin, tieto onnettomuudesta oli saapunut myös Exxonin konttoriin. Exxon Shipping Companyn johtaja Frank Iarossi määräsi toisen säiliöaluksen "Exxon Baton Rougen" paikalle siirtämään jäljellä olevan öljyn pois "Exxon Valdezista".


title: Exxon Valdezin öljyonnettomuus

text: Alyeskassa oletettiin, että yhtiö johtaisi pelastustöitä. Suunnitelmana oli sulkea merialue, jonne öljyä oli valunut, ja kerätä öljy mekaanisella öljynkerääjällä. Exxon Shippingissa taas oltiin sitä mieltä, että Exxonin pitäisi ottaa operaatio johtoonsa ja ettei mekaaninen öljynkeräys onnistuisi vuodon laajuuden takia. Päätöksenteossa oli mukana lisäksi Alaskan osavaltio ja rannikkovartiosto, joiden vastuulla oli ihmisten ja omaisuuden suojeleminen.


title: Exxon Valdezin öljyonnettomuus

text: "Exxon Baton Rouge" saapui "Exxon Valdezin" luo perjantai-iltana ja alkoi siirtää öljyä seuraavana aamuna. Lisäksi "Exxon Baton Rougen" kapteeni William Deppe nousi "Exxon Valdezille", vapautti Hazelwoodin tehtävistään ja otti aluksen komentoonsa. Pelastustöiden aikana kaksi rannikkovartioston alusta oli koko ajan lähistöllä valmiina pelastamaan miehistön siltä varalta, että "Exxon Valdez" murtuisi kokonaan.


title: Exxon Valdezin öljyonnettomuus

text: Alyeskan öljynkeräysryhmä saapui myös onnettomuuspaikalle perjantaina, mutta ryhmä oli aivan puutteellisesti varustautunut. Se pystyi keräämään korkeintaan 37 800 litraa öljyä, mutta mereen oli jo vuotanut noin 41,6 miljoonaa litraa. Keräystyöt jouduttiinkin keskeyttämään saman päivän iltana, kun säiliöt olivat tulleet täyteen ja öljystä oli kerätty vasta prosentin kymmenesosa. Exxon ilmoitti pian tämän jälkeen ottavansa puhdistustyöt vastuulleen. Yhtiö halusi käyttää nopeampia puhdistusmenetelmiä, kuten öljyn polttamista tai kemiallista hajottamista. Exxonin johto pani toivonsa niin sanottuihin dispergointiaineisiin, jotka pilkkoisivat öljyn niin, että se uppoaisi pohjaan tai hajoaisi meriveteen. Monet tieteilijät, virkamiehet ja ympäristönsuojelijat vastustivat ajatusta, sillä dispergointiaineet olivat myrkyllisiä eivätkä ne käytännössä poistaisi öljyä. Alaskan ympäristönsuojeluvirasto ja Yhdysvaltain ympäristönsuojeluvirasto EPA antoivat perjantai-iltana Alyeskalle luvan kokeilla dispergointiaineiden käyttöä, mutta kokeista ei saatu myönteisiä tuloksia.


title: Exxon Valdezin öljyonnettomuus

text: Sunnuntaiaamuna öljy oli levinnyt jo 259 neliökilometrin alueelle, ja päivällä Alaskan kuvernööri Steve Cowper julisti osavaltioon hätätilan, minkä vuoksi kansalliskaartikin tuli apuun. Pelastussuunnitelmien mukaan öljyä olisi pitänyt olla kerättynä tässä vaiheessa noin 100 000 barrelia, mutta todellisuudessa sitä oli vasta alle 3 000 barrelia. Ilma oli ollut tyyni, mutta sunnuntai-iltana sää alkoi muuttua. Yöllä alkoi tuulla huomattavan voimakkaasti, jopa 32 metriä sekunnissa. Suunnitelmat öljyn polttamisesta jouduttiin perumaan, ja dispergointiaineita levittävät koneet joutuivat pysymään maassa. Myrsky sekoitti veden ja öljyn eräänlaiseksi hyytelöksi, jota ei pystynyt enää polttamaan, ja ajoi sen rannoille. Samalla tuhoalue laajeni niin paljon, että se oli mahdoton puhdistaa.


title: Exxon Valdezin öljyonnettomuus

text: Mereen vuotaneen öljyn määrästä on vaihtelevia arvioita. Exxon ilmoitti siirtäneensä "Exxon Valdezista" kolmeen muuhun alukseen yhteensä noin 160 miljoonaa litraa öljyä, ja koska aluksessa oli alkujaan noin 201 miljoonaa litraa öljyä, öljyä olisi vuotanut mereen noin 41 miljoonaa litraa. Exxonin mukaan "Exxon Valdezista" olisi siirretty puhdasta öljyä, mutta toisten raporttien mukaan se oli todellisuudessa öljyn ja veden seosta. Alaskan osavaltion teettämien tutkimusten perusteella öljyä vuosi mereen 90–135 miljoonaa litraa.


title: Exxon Valdezin öljyonnettomuus

text: Öljyvuotojen laajuutta on yleisesti vaikea arvioida. Monissa yhteyksissä "Exxon Valdezista" vuotaneen öljyn määräksi on arvioitu Exxonin ilmoittama noin 41 miljoonaa litraa. Mother Nature Networkin mukaan vuonna 2010 onnettomuus oli laajudeltaan vasta 36. suurin. Esimerkiksi "Amoco Cadizista" oli päässyt vuonna 1978 yli 260 miljoonaa litraa öljyä Englannin kanaaliin. "Amoco Cadizista" vuotanutta öljyä oli "Exxon Valdezista" vuotaneen öljyn tavoin vaikea kerätä merestä. "Amoco Cadizin" vuodon korjaamista vaikeutti kova myrsky, ja se aiheutti Ranskan Bretagnen rannikolla suuren ympäristökatastrofin, jossa kuoli enemmän eläimiä kuin missään aiemmassa öljyonettomuudessa. "Amoco Cadizinkin" onnettomuus on pieni verrattuna vuonna 2010 tapahtuneeseen Meksikonlahden öljyonnettomuuteen, jossa vuosi mereen noin 780 miljoonaa litraa öljyä.


title: Exxon Valdezin öljyonnettomuus

text: Onnettomuuden jälkeen lehdissä ja televisiossa näkyi kuvia Alaskan rannikon eläimistä, jotka olivat ruskean ja tahmean kiisselin peitossa. Kuolleiden ja kuolevien eläinten kuvat saivat tuhannet ihmiset liikkeelle. Eläinten pelastamiseksi kerättiin rahaa kouluissa, tieteilijät tarjosivat asiantuntemustaan ja eri alojen vapaaehtoisia saapui onnettomuusalueelle. Erityisesti merisaukosta tuli onnettomuuden uhrien tunnuskuva. Parhaimmillaan Alaskan kuvernöörin toimisto sai noin 2 000 puhelua vuorokaudessa ihmisiltä, jotka halusivat auttaa.


title: Exxon Valdezin öljyonnettomuus

text: Merisaukot ja linnut kärsivät öljystä periaatteessa samalla tavalla. Merisaukon turkki pitää sen lämpimänä, mutta öljyssä uitettua eläintä uhkaa hypotermia, sillä turkki ei eristä lämpöä enää normaalisti. Lintujenkaan öljyinen höyhenpeite ei enää lämmitä, ja siitä tulee niin painava, että linnut menettävät lentokykynsä. Lisäksi monet linnut kuolivat myrkytykseen, kun ne yrittivät puhdistaa höyheniään. Saukkoja ja lintuja kuljetettiin pelastuskeskuksiin, joissa vapaaehtoiset puhdistivat niitä. Saukot pestiin ensin lämpimässä vedessä, ja samalla niille syötettiin ravinteita ja puuhiiltä myrkytyksen estämiseksi. Lopuksi saukot huuhdeltiin ja kuivattiin pyyhkeillä ja hiustenkuivaimilla. Linnut puolestaan pestiin lämpimässä saippuavedessä, ja vapaaehtoiset hankasivat jokaisen sulan hammasharjalla. Silmänympärykset puhdistettiin vesisuihkulla, jota käytetään tavallisesti hampaiden välien puhdistukseen. Lopuksi linnut huuhdeltiin, ja usein koko toimenpide jouduttiin tekemään useamman kerran. Puhdistustoimista huolimatta noin puolet pelastuskeskuksiin tuoduista saukoista ja iso osa linnuista kuoli.


title: Exxon Valdezin öljyonnettomuus

text: Neljä päivää onnettomuuden jälkeen Alaskan ympäristönsuojeluvirasto ilmoitti Exxonille, että rannoille tarvitaan puhdistajia. Exxon yritti samalla yhä siirtää öljyä pois "Exxon Valdezista", kerätä sitä merestä ja pelastaa eläimiä, joten se tarvitsi rantojen puhdistamiseen lisää työvoimaa. Yhtiö sai helposti lisää työntekijöitä, ja 11 000 ihmistä palkattiin ja koulutettiin pelastamaan rantoja. Lisäksi Exxon vuokrasi 1 400 venettä ja 85 lentokonetta kuljettamaan työntekijöitä, tutkijoita, toimittajia, vapaaehtoisia ja virkamiehiä vaikeakulkuisille rannoille. Pelkästään kuljetukset maksoivat Exxonille 10 miljoonaa dollaria päivässä. Tilanne kuitenkin paheni päivä päivältä: viidennellä viikolla öljylautta oli levinnyt jo 15 500 neliökilometrin alueelle ja kesäkuussa 25 900 neliökilometrin alueelle.


title: Exxon Valdezin öljyonnettomuus

text: Vaikka öljyn kerääminen merestä oli jo ollut haastavaa, rantojen puhdistaminen oli vielä vaikeampaa. Lisäksi puhdistettavia ranta-alueita oli paljon, sillä Prince William Sound on Alaskanlahden pieni lahdelma, jonka rantaviiva mutkittelee ja jossa on useita saaria. Lahden rantaviiva on kaikkiaan noin 4 830 kilometriä pitkä. Onnettomuuden jälkeen tutkittiin 1 437 kilometriä rantaviivaa ja havaittiin, että 140 kilometriä rantaa oli öljyyntynyt pahoin, 93 kilometriä melko pahoin, 323 kilometriä vähän ja 222 kilometriä erittäin vähän. Arviolta viidennes lahden rannasta ja lisäksi 14 prosenttia Kenain niemimaan ja Kodiakinsaaren rannoista öljyyntyi.


title: Exxon Valdezin öljyonnettomuus

text: Aluksi puhdistamisessa käytettiin erikoisvalmisteisia paperipyyhkeitä. Puhdistajat kävivät rantaa läpi kivi kiveltä, pyyhkivät kivet ja panivat sitten ne takaisin. Työ oli hidasta, ja aallot saattoivat tuoda lisää öljyä jo puhdistetulle rannalle. Seuraavaksi Exxon alkoi puhdistaa rantoja korkeapaineisella, kylmällä vedellä. Rannat tulivat puhtaiksi tällä tavalla, mutta se teki öljystä tahmeampaa ja paksumpaa. Lopulta alettiin käyttää kuumaa vettä, jonka ansiosta rannoista saatiin paremman näköisiä. Parhaimmillaan Exxonin 3 500 puhdistajaa käytti 757 miljoonaa litraa korkeapaineista vettä päivässä.


title: Exxon Valdezin öljyonnettomuus

text: Vaikka kuumalla vedellä saatiin selviä tuloksia puhdistamisessa, tutkijat huomasivat sen aiheuttavan muita ongelmia. Biologien mukaan menetelmä tappoi noin 90 prosenttia vuorovesivyöhykkeen eliöistä, ja lisäksi pelättiin, että korkeapaineinen vesi ajaisi öljyn syvemmälle soraan ja kivien alle, mikä hidastaisi sen luonnollista hajoamista. Exxon rajoittikin korkeapaineisen veden käytön vain pahimmin saastuneille rannoille, ja muilla rannoilla palattiin käsityöhön. Viikkojen työn jälkeen ainuttakaan rantaa ei ollut saatu puhdistettua, joten Exxon alkoi ”käsitellä” rantoja ”puhdistamisen” sijaan.


title: Exxon Valdezin öljyonnettomuus

text: Exxonista ilmoitettiin kesän lopulla, että puhdistusoperaatio lopetettaisiin 15. syyskuuta. Paikalliset asukkaat yllättyivät, sillä öljyä oli vielä paljon luonnossa. Exxonista raportoitiin, että yritys oli ”käsitellyt” 1 130 kilometriä rantoja ja poistanut mahdollisimman paljon öljyä salmesta. Alueelta oli kuljetettu yli 50 000 tonnia öljyistä ainetta oregonilaiselle ongelmajätekaatopaikalle. Exxon ilmoitti kuitenkin, että rannat tarkastettaisiin vielä seuraavana keväänä, jolloin tehtäisiin päätös puhdistoimien jatkamisesta.


title: Exxon Valdezin öljyonnettomuus

text: Osavaltion tukemat paikalliset asukkaat aloittivat omatoimisesti uuden puhdistustyön keväällä 1990, ja Exxon lupasi lähettää noin tuhat ihmistä apuvoimaksi. Puhdistustyöt julistettiin lopulta päättyneiksi kesäkuussa 1992, kolme vuotta ja kolme kuukautta onnettomuuden jälkeen, vaikka maastossa oli vielä öljyä.


title: Exxon Valdezin öljyonnettomuus

text: Rannikkovartiosto ilmoitti onnettomuudesta 24. maaliskuuta National Transportation Safety Boardille (NTSB), joka tutkii liikenneonnettomuuksia. Organisaatio lähetti Valdeziin kolme merionnettomuustutkijaa ja ihmisten toimintaa arvioivan asiantuntijan, ja myöhemmin paikalle lähetettiin vielä NTSB:n meriliikenneonnettomuusosaston johtaja ja toinen asiantuntija. Ensimmäiseksi tutkijat tarkastivat aluksen kunnon ja sen navigointilaitteiston 26. maaliskuuta, ja kahden seuraavan päivän aikana he haastattelivat kahdeksaa henkilöstön jäsentä. Vaikka kapteeni Hazelwood ja toinen perämies Cousins tapasivatkin tutkijat, he noudattivat asianajajiensa ohjeita eivätkä kommentoineet asiaa mitenkään. NTSB sai kuitenkin käyttöönsä tiedot Hazelwoodin ja Cousinsin kuulusteluista, jotka rannikkovartiosto oli tehnyt aiemmin.


title: Exxon Valdezin öljyonnettomuus

text: Aluksen henkilöstön lisäksi tutkijat haastattelivat rannikkovartioston henkilöstöä saadakseen selville, miten rannikkovartioston alusliikennepalvelu toimi Valdezissa ja Prince William Soundissa. Jotta alusliikennepalvelun tutkan luotettavuus voitaisiin varmistaa, NTSB pyysi rannikkovartiostoa säilyttämään kaikkien lähtevien alusten kaikki tiedot seuraavien 30 päivän ajan. Lisäksi haastateltiin upseeria, jonka johdolla oli vuosina 1984–1985 hankittu uudet tutkalaitteistot. Anchoragessa järjestettiin 16. toukokuuta alkaen viisipäiväinen julkinen kuuleminen, jonka aikana tutkijat saivat lausunnot 27 todistajalta.


title: Exxon Valdezin öljyonnettomuus

text: NTSB löysi tutkimuksissaan viisi keskeistä asiaa, jotka olivat vaikuttaneet onnettomuuden syntymiseen. Toinen perämies ei onnistunut ohjaamaan alusta turvallisesti, eikä kapteeni pystynyt auttamaan häntä humalatilansa takia. Exxon ei ollut huolehtinut siitä, että aluksella olisi ollut riittävästi miehistöä ja että miehistö olisi saanut tarpeeksi lepoa. Rannikkovartiosto ei ollut pitänyt yllä tarpeeksi tehokasta alusliikennepalvelua, eikä alukselle ollut tarjottu tarpeeksi tehokkaita luotsipalveluita.


title: Exxon Valdezin öljyonnettomuus

text: NTSB teki kaikkiaan 47 erilaista huomiota onnettomuuden syistä ja siihen liittyvistä olosuhteista. Tutkijoiden mielestä kapteenin tekemä päätös purjehtia pois liikenneajokaistalta jäiden välttämiseksi oli todennäköisesti järkevä, vaikka alus joutuikin sen takia matalampaan veteen. Prince William Soundissa alusta ohjaamassa olisi kuitenkin pitänyt olla kaksi päällystön jäsentä; toisen ohjatessa toisen olisi pitänyt tarkkailla sijaintia. Humalainen kapteeni Hazelwood oli kuitenkin jättänyt toisen perämiehen yksin komentosillalle, vastoin Exxonin ja rannikkovartioston määräyksiä. NTSB:n keräämien todisteiden perusteella tutkijat päättelivät, että Hazelwood olisi nauttinut alkoholia vielä aluksellakin. Lisäksi toisen perämiehen toiminnassa oli puutteita, mikä johtui todennäköisesti väsymyksestä.


title: Exxon Valdezin öljyonnettomuus

text: NTSB:n havaintojen perusteella Alyeskalla olisi pitänyt olla toinen proomu valmiina öljyn puhdistamiseen. Puhdistussuunnitelmissa ei ollut tarvittavaa ohjeistusta kemikaalien käytöstä ja öljyn polttamisesta, mikä hidasti niiden käyttöönottoa. "Exxon Valdez" täytti tosin kaikki yhdysvaltalaiset ja kansainväliset standardit, mutta jos siinä olisi ollut kaksoisrunko, siitä olisi todennäköisesti vuotanut mereen öljyä vain vähän tai ei jopa ollenkaan.


title: Exxon Valdezin öljyonnettomuus

text: "Exxon Valdezin" öljyonnettomuus oli ympäristövaikutuksiltaan yksi historian pahimmista, vaikka vuotaneen öljyn määrän suhteen se ei ollutkaan ennätyksellinen. Tämä johtuu osaksi siitä, että Prince William Sound on usean eläinlajin merkittävä asuinalue. Onnettomuuden jälkeen eläimiä kuoli tuhansittain, ja jotkut tutkijat ovat arvioineet, että yli puolet lahden eläimistä menehtyi. Tutkijat löysivät alueelta 1 016 kuollutta merisaukkoa, 36 460 merilintua (joista suuri osa oli kiisloja) ja 151 kotkaa. Todellinen luku on kuitenkin huomattavasti suurempi, sillä suurinta osaa kuolleista eläimistä ei ikinä löydetty. Tieteilijät ovat arvioineet, että onnettomuuden vuoksi kuoli 350 000–390 000 merilintua, 2 650 merisaukkoa ja 300 kirjohyljettä. "Amoco Cadizin" onnettomuudessa 11 vuotta aiemmin oli esimerkiksi kuollut 300 000 lintua.


title: Exxon Valdezin öljyonnettomuus

text: Lahden tilaa on tutkittu useaan kertaan onnettomuuden jälkeen. Exxon Valdez Oil Spill Trustee Council on ilmoittanut, että vielä 20 vuoden kuluttua ekosysteemi on palautunut vain osittain ja että tutkituista 27 lajista 17:n kanta on toipunut ennalleen. Tutkimusta vaikeuttivat yksilömäärien luonnolliset vaihtelut. Toipuneeksi luokitellun kyttyrälohen kannan arveltiin olevan 11,6 miljoonaa yksilöä, kun kolme vuotta onnettomuuden jälkeen niitä oli vain 1,3 miljoonaa. Normaalin yksilömäärän arvioiminen on kuitenkin vaikeaa, sillä kyttyrälohien määrä lahdessa on vaihdellut luontaisestkin 2,1 miljoonan ja 23,5 miljoonan välillä.


title: Exxon Valdezin öljyonnettomuus

text: Vaikka kyttyrälohen on arvioitukin palanneen takaisin salmeen, tyynenmerensilli ei ole vieläkään toipunut onnettomuudesta. Syytä tyynenmerensillin hitaaseen toipumiseen ei tiedetä, mutta sen arvellaan vaikuttaneen myös pieniä kaloja syövien merilintujen kantoihin. Jotkin lintulajit, kuten kiislat, ovat jo palanneet alueelle, mutta virta-allin ja alaskanmeriharakan kannat eivät edelleenkään ole entisellään.


title: Exxon Valdezin öljyonnettomuus

text: Lahdessa on tavattu sekä siellä pysyvästi eläviä että säännöllisesti aluetta käyttäviä miekkavalaita. Pysyvään kantaan kuului noin 160 valasta kahdeksassa parvessa, ja niistä erityisesti AB-parvi kärsi huomattavia menetyksiä. AB-parveen kuului onnettomuuden aikaan 36 yksilöä, joista 14 katosi vuosina 1989–1990: seitsemän kuoli ja seitsemän siirtyi toiseen parveen. Säännöllisesti aluetta käyttävä AT1-parvi menetti 22 jäsenestään yhdeksän. Kuolemia ei suoraan pystytä yhdistämään öljyyn, mutta miekkavalaita kuoli kuitenkin poikkeuksellisen paljon onnettomuuden jälkeisenä talvena. AB-parvi on alkanut toipua, ja siihen syntyi seitsemän poikasta vuosien 1990–1995 aikana. AT1-parvi ei sen sijaan toivu onnettomuudesta todennäköisesti koskaan. Siihen kuuluu enää seitsemän yksilöä, eikä parveen ole syntynyt onnettomuuden jälkeen ainuttakaan poikasta. Parvi on poikkeuksellinen, sillä se poikkeaa muista Pohjois-Tyynenmeren miekkavalaista sekä geneettisesti että akustisesti. Parven lähimmät sukulaiset elävät noin 1 600 kilometrin päässä Beringinmerellä.


title: Exxon Valdezin öljyonnettomuus

text: NOAA:n kemisti Jeffrey Short tutki vuonna 2009 sattumanvaraisesti valittua 91 rantaa. Short arvioi, että rannoilla oli edelleen noin 55 000 litraa öljyä, enimmäkseen päällimmäisen kivikerroksen alla. Vaikka öljy hajosi nopeasti ensimmäisten kolmen ja puolen vuoden aikana, hajoaminen on sen jälkeen selvästi hidastunut.


title: Exxon Valdezin öljyonnettomuus

text: "Exxon Valdezin" onnettomuus vaikutti huomattavasti Alaskan talouteen, sillä kalastus on siellä tärkeä elinkeino. Lohikanta pieneni heti onnettomuuden jälkeen, ja monta kalastamoa jouduttiin sulkemaan. Taloudellisesti pahin vuosi oli kuitenkin vasta 1993, jolloin alueella ei juurikaan ollut aikuisia lohia, sillä miljardit munat jäivät kypsymättä onnettomuuden takia. Sillikalastamot kärsivät vielä lohikalastamoita pahemmin. Sillin kalastus oli 1980-luvun lopulla ennätyslukemissaan, ja vielä vuonna 1990 kanta oli vahva. Se kuitenkin romahti vuonna 1993 eikä ollut vielä vuoden 2010 tienoillakaan tarpeeksi vahva kestämään kalastusta. Silliä pyytäneet kalastajat ovat siis menettäneet täysin elinkeinonsa.


title: Exxon Valdezin öljyonnettomuus

text: Ammattikalastuksen lisäksi onnettomuus vaikutti turismiin ja virkistysmatkailuun. Alue oli merkittävä urheilukalastajien kohde, mutta öljyonnettomuus vähensi selvästi Alaskaan tehtyjen kalastusmatkojen määrää ja pituutta. Kalansaaliit pienenivät, ja kalastukseen sopivia alueita oli vähemmän kuin ennen. Kaiken kaikkiaan Alaskan koko matkailuala kärsi onnettomuudesta. Öljy pilasi rannat, ja kun puhdistustyöt olivat taloudellisesti kannattavampia kuin matkailu, monet työntekijät vaihtoivat alaa. Matkailuala on kuitenkin alkanut kasvaa 2000-luvun alussa.


title: Exxon Valdezin öljyonnettomuus

text:
Onnettomuuden jälkeen Yhdysvalloissa tiukennettiin säiliöaluksia koskevia määräyksiä. Ympäristönsuojelijat olivat jo aikaisemmin vaatineet tiukempia toimia ympäristön suojelemiseksi öljyvuodoilta, ja "Exxon Valdezin" onnettomuuden aikoihin Yhdysvaltain kongressissa kiisteltiin kaksoisrunkoisten alusten hyödyistä. Onnettomuuden jälkeen vuonna 1990 kongressi hyväksyi Oil Pollution Act -lain, jonka mukaan kaikki yksirunkoiset alukset olisi muutettava kaksirunkoisiksi tai poistettava käytöstä vuoteen 2015 mennessä.
Laki määräsi myös öljypuomit pantaviksi säiliöaluksen ympärille silloin, kun alusta täytetään tai tyhjennetään vaikeissa olosuhteissa, jotta öljyn leviäminen ympäristöön voitaisiin estää. Supertankkerit pitäisi jatkossa tarkastaa tunnin välein mahdollisten vuotojen varalta. Lisäksi laki kovensi määräyksiä huumeiden tai alkoholin käytöstä: satamasta lähtevien alusten kapteeneille ja joskus jopa miehistön jäsenille pitäisi tehdä alkoholitesti.


title: Exxon Valdezin öljyonnettomuus

text: Laissa määriteltiin öljyn puhdistustöitä johtavat tahot. Lain mukaan komentokeskuksen muodostaisi paikallisista asukkaista koottu komitea, jota johtaisi paikalla oleva liittovaltion virkamies. Jos vuoto tapahtuisi liikennöidyllä väylällä, rannikkovartioston pitäisi vahvistaa komitea ja ohjata puhdistusoperaatiota. Yhdysvaltain maaperällä tapahtuvan vuodon puhdistustöiden johdossa olisi puolestaan ympäristönsuojeluvirasto. Öljy-yhtiöt ovat lain mukaan fyysisesti ja taloudellisesti vastuussa vuodon puhdistamisesta ja jokaisella yhtiöllä pitää olla öljyvuotojen varalta erikoiskoulutettu miehistö valmiudessa ympäri vuorokauden.


title: Exxon Valdezin öljyonnettomuus

text: Kansainvälinen merenkulkujärjestö seurasi jonkin ajan päästä yhdysvaltalaista määräystä ja kielsi yksirunkoiset alukset. Järjestö ei kuitenkaan havahtunut vielä "Exxon Valdezin" onnettomuuden vuoksi vaan vasta sitten, kun säiliöalus "Erikan" uppoaminen oli aiheuttanut katastrofin Ranskan rannikolla vuonna 1999 ja "Prestigen" uppoaminen Espanjan rannikolla vuonna 2002.


title: Exxon Valdezin öljyonnettomuus

text: Osa öljyonnettomuuden jälkiä puhdistaneista työntekijöistä on kärsinyt terveysongelmista. Asiasta ei ole julkaistu tutkimuksia, mutta Exxonin sisäisistä raporteista käy ilmi, että kesän 1989 aikana puhdistustöissä olleet työntekijät kävivät 5 600 kertaa vastaanotolla ylähengitysteiden ongelmien takia. Ongelmien syytä ei selvitetty missään vaiheessa.


title: Exxon Valdezin öljyonnettomuus

text: Exxon oli ilmoittanut puhdistustyöntekijöille, että työstä ei olisi vaaraa, jos aineita ei joutuisi iholle ja kaikkia varotoimenpiteitä noudatettaisiin. Useat puhdistustyöntekijät ovat kuitenkin kärsineet vuosia oudoista oireista, ja he epäilevät sairastelun aiheutuneen öljystä, öljysumusta ja kemiallisista puhdistusaineista. Biologi ja aktivisti Riki Ott, joka on kirjoittanut myös kirjoja onnettomuudesta, on kertonut, että eräs Yalen yliopiston jatko-opiskelija on tehnyt vuonna 2003 tutkimuksen terveysongelmista. Tämän julkaisemattoman tutkimuksen mukaan hengitystiesairauksilla oli yhteys öljyyn ja sen puhdistamiseen käytettyihin kemikaaleihin. Ottin mukaan noin 3 000 puhdistustyöntekijää kärsii todennäköisesti onnettomuuteen liittyivistä sairauksista.


title: Exxon Valdezin öljyonnettomuus

text: Etelä-Alabaman yliopiston sosiologian professori Steve Picou on tehnyt laajoja tutkimuksia onnettomuuden vaikutuksesta alueen väestöön. Hän on havainnut, että onnettomuus on vaikuttanut sekä yhteiskunnallisesti että psykologisesti moniin kalastajayhteisöihin ja alkuperäisasukkaiden kyliin. Picoun tutkimuksissa havaittiin viisi ja kuusi vuotta onnettomuuden jälkeen, että ihmiset olivat masentuneita ja syrjäytyneitä ja että heillä oli voimakkaita traumaperäisen stressihäiriön ja masennuksen oireita.


title: Exxon Valdezin öljyonnettomuus

text: Monet alueen asukkaista stressaantuivat onnettomuuden jälkeen nähtyään sen aiheuttaman tuhon ympäristölle ja menetettyään elinkeinonsa. Monet kokivat kesällä 1989 niin pahoja vihan ja turhautumisen tunteita, että esimerkiksi Cordovassa avattiin erityinen ”paineen purkamiseen” tarkoitettu tila, johon asukkaat saivat tulla rauhoittamaan tunteitaan. Monet alueen asukkaat menettivät työpaikkansa, monet joutuivat muuttamaan työpaikan perässä muualle ja monet alkoivat käyttää alkoholia tai muita päihteitä. Picou on kutsunut Cordovan tapausta kollektiiviseksi traumaksi, ja monet sosiaaliset verkostot ja perheet ovat sen seurauksena hajonneet. Yhteiskunnallisella tasolla avioerot, perheväkivaltatapaukset ja konkurssit ovat lisääntyneet. Esimerkiksi Cordovassa perustettiin vuonna 1992 järjestö kotiväkivallasta kärsiville naisille; aiemmin tällaiselle ei ollut tarvetta. Picoun mukaan onnettomuuden aiheuttamat yhteiskunnalliset muutokset ja mielenterveydelliset ongelmat näkyivät edelleen 2010-luvun alussa.


title: Exxon Valdezin öljyonnettomuus

text: Öljy-yhtiö Exxon käytti öljyn puhdistamiseen ja oikeuskuluihin useita miljardeja euroja, mutta suurin isku yhtiölle oli onnettomuuden aiheuttama maineen menetys. Vaikka vaikutusta onkin hyvin vaikea arvioida, onnettomuudesta on tullut Yhdysvalloissa yritysten ylimielisyyden tunnuskuva. Exxon oli onnettomuuden sattuessa maailman suurin öljy-yhtiö, mutta onnettomuuden jälkeen yritys on jäänyt kolmanneksi. Pian onnettomuuden jälkeen pr-asiantuntijat arvioivat, että Exxon oli toimillaan heikentänyt yrityksen julkista kuvaa ja rikkonut monia yritysten kriisinhallinnan käytäntöjä.


title: Exxon Valdezin öljyonnettomuus

text: Exxonin suurin virhe oli se, että toimitusjohtaja Lawrence G. Rawl lähetti onnettomuuspaikalle vain alempia johtajia eikä mennyt itse johtamaan näkyvästi operaatiota. Rawl suhtautui tiedotusvälineisiin hyvin epäluuloisesti eikä suostunut haastatteluihin heti onnettomuuden jälkeen. Vasta kun presidentti George H. W. Bush oli nimittänyt onnettomuutta suureksi tragediaksi, Exxon Shippingin johtaja Frank Iarossi piti Valdezissa lehdistötilaisuuden, joka sujui kuitenkin surkeasti. Iarossi yritti tuoda esiin joitain myönteisiä uutisia, mutta paikalliset kalastajat ja toimittajat kumosivat jokaisen väitteen. Exxon U.S.A.:n johtaja William Stevens kommentoi asiaa kaksi päivää Iarossin jälkeen, mutta Rawl antoi ensimmäiset kommenttinsa vasta 30. maaliskuuta, kuusi päivää onnettomuuden jälkeen. Alaskaan hän matkusti vasta 14. huhtikuuta. Monet paikalliset olivat pettyneitä Exxonin toimintaan: Valdezin pormestari John Devens koki, että Exxon oli ”pettänyt paikalliset”, ja Alaskan varakuvernööri Stephen McAlpine oli ”äärimmäisen pettynyt” yrityksen vastaukseen.


title: Exxon Valdezin öljyonnettomuus

text: Sen lisäksi että Exxon reagoi hitaasti onnettomuuteen, se epäonnistui muutenkin julkisen kuvansa hallinnassa. Exxon hoiti tiedotuksen pienestä ja syrjäisestä Valdezista käsin, missä viestintämahdollisuudet olivat rajalliset. Yhtiö ei lisäksi ottanut missään vaiheessa vastuuta onnettomuudesta, vaan se syytti liitto- ja osavaltion virkamiehiä siitä, että vuodon hillitseminen oli viivästynyt. Exxon käytti kymmenen päivää onnettomuuden jälkeen 1,8 miljoonaa dollaria kokosivun ilmoitukseen, joka ilmestyi 166 lehdessä ja jossa yhtiö ilmoitti olevansa pahoillaan onnettomuudesta mutta ei ottanut siitä vastuuta. Monet pitivät ilmoitusta epärehellisenä ja riittämättömänä. Lisäksi yksi Exxonin johtajista kertoi, että yritys tulisi nostamaan bensiinin hintaa maksaakseen puhdistuskulut, mikä vihastutti kuluttajia, koska se vaikutti yritykseltä paeta vastuuta.


title: Exxon Valdezin öljyonnettomuus

text: "Exxon Valdezin" kapteeni Joseph Hazelwood tuomittiin onnettomuudesta jo maaliskuussa 1990. Hänet määrättiin tuolloin 50 000 dollarin korvauksen Alaskan osavaltiolle. Lisäksi hänelle määrättiin tuhat tuntia yhdyskuntapalvelua. Hazelwood sai tuomionsa huolimattomuudesta, mutta hänet vapautettiin muun muassa vakavasta, vankeuteen johtavista rikossyytteistä. Häntä ei myöskään tuomittu ruorijuoppoudesta, koska hänen veren alkoholipitoisuus oli mitattu vasta 10,5 tuntia onnettomuuden jälkeen. Hazelwood sai yhdyskuntapalveluksensa suoritettua vuoteen 2001 mennessä. Hän keräsi roskia teiden varsilta ja työskenteli kodittomien ruokapisteessä.


title: Exxon Valdezin öljyonnettomuus

text: Alaskan osavaltion, Yhdysvaltain liittohallituksen ja Exxonin välinen sopimus hyväksyttiin 9. lokakuuta 1991 piirituomioistuimessa. Sopimuksen avulla ratkaistiin muun muassa useita Exxonia vastaan nostettua rikossyytteitä. Exxon sai ympäristörikoksesta historian suurimmat, 150 miljoonan dollarin sakot. Oikeus määräsi Exxonin maksamaan kuitenkin vain 25 miljoonaa dollaria, sillä summasta hyvitettiin 125 miljoonaa dollaria tunnustukseksi Exxonin toimista öljyn puhdistamisessa. Maksettavista 25 miljoonasta dollarista 12 miljoonaa meni North American Wetlands Conservation Fund -rahastolle ja 13 miljoonaa Crime Victims Fund -rahastolle. Hyvityksenä kaloille, muille villieläimille ja ympäristölle aiheutuneista vahingoista Exxon suostui maksamaan 100 miljoonaa dollaria, mikä jaettiin tasan liittovaltion ja Alaskan osavaltion kesken. Lisäksi siviilioikeuden jutussa Exxon määrättiin maksamaan 900 miljoonaa dollaria kymmenen vuoden aikana.


title: Exxon Valdezin öljyonnettomuus

text: Noin 14 000 henkilöä lahtea ympäröivistä kylistä esitti vuonna 1994 ryhmäkanteen tapahtuneesta. Oikeudenkäynti kesti viisi kuukautta, ja pääasianajaja oli Brian O’Neill. Oikeudenkäynnissä käsiteltiin sekä kapteeni Hazelwoodin että Exxonin vastuutonta käyttäytymistä. Lakimiehet keskittyivät erityisesti Hazelwoodin alkoholin käyttöön ja Exxonin säästöpolitiikkaan, jonka takia "Exxon Valdezin" turmayönä henkilökunta työskenteli väsyneenä. Valamiehistö julisti tuomionsa 16. syyskuuta ja totesi, että Hazelwood oli toiminut holtittomasti ja oli osittain syypää turmaan. Hän sai 5 000 dollarin sakot. Exxon määrättiin maksamaan viisi miljardia dollaria kalastajille, alkuperäisasukkaille, yritysjohtajille ja kunnille, jotka olivat mukana ryhmäkanteessa. Summa oli suurin valamiehistön koskaan asettama korvaussumma.


title: Exxon Valdezin öljyonnettomuus

text: Exxonin johdossa oltiin pöyristyneitä viiden miljardin dollarin korvaussummasta, sillä yrityksen vuoden nettotulos oli samaa luokkaa. Exxonista huomautettiin, että yritys oli jo tuomittu maksamaan noin miljardin dollarin korvaukset vuonna 1991 ja että sen lisäksi yritys oli jo käyttänyt miljoonia dollareita onnettomuuden jälkien puhdistamiseen. Oikeudenkäynti jatkuikin seuraavaksi vetoomustuomioistuimessa, joka totesi vuonna 2001, että viiden miljardin dollarin korvaus oli kohtuuton. Tuomari H. Russell Holland laski summan neljään miljardiin dollariin, mutta vetoomustuomioistuin piti vielä sitäkin kohtuuttomana. Lopulta vuonna 2006 vetoomustuomioistuin määräsi korvaussummaksi 2,5 miljardia dollaria.


title: Exxon Valdezin öljyonnettomuus

text: Vetoomustuomioistuimesta juttu eteni korkeimpaan oikeuteen, jossa korvaussummaa pidettiin edelleen liian suurena. Korkein oikeus määräsi, että Exxonin pitäisi maksaa 507,5 miljoonaa dollaria korvauksia. Exxon maksoi lopulta koko summan Exxon Qualified Settlement Fund -rahastolle joulukuussa 2009. Tuomari Holland oli perustanut rahaston vuonna 1995 jakamaan korvaukset kantajille.


title: Turun kauppatori

text: Turun kauppatori () on Turun ydinkeskustassa sijaitseva suosittu tori. Kauppatori rajautuu pohjoisessa Yliopistonkatuun, idässä Kauppiaskatuun, etelässä Eerikinkatuun ja lännessä Aurakatuun. Sen mitat ovat noin 120×120 metriä.


title: Turun kauppatori

text: Nykyisen kauppatorin etelänpuoleiselle reunalla sijaitsi ennen Uusi tori, josta on merkintöjä 1600-luvun kartoissa. Eteläreuna myötäili entistä Hampunkehrääjänkatua, joka kulki nykyistä Eerikinkatua etelämpänä. Torin laidalla nykyisen Turun ruotsalaisen teatterin kohdalla sijaitsi 1800-luvun alussa valmistunut puinen teatteritalo, jonka oli piirtänyt Per Johan Gylich. Kaikki rakennukset kuitenkin tuhoutuivat Turun palossa 1827.


title: Turun kauppatori

text: Isonvihan aikaan 1713–1721 asukkaiden määrä kaupungissa väheni ja torin seudun asutus mahdollisesti taantui. Turku tyhjeni venäläisten pelossa. Osia torista muutettiin pelloksi. Turun rauhan jälkeen 1741 rakentaminen jatkui ja alueelle muutti käsityöläisten lisäksi porvareita ja virkamiehiä. Torin liepeillä oli vain muutama kivirakennus, lähes kaikki talot oli rakennettu puusta.


title: Turun kauppatori

text: Turun paloa suuremmin torin ilmeeseen vaikutti uusi asemakaava, jonka toteutti C. L. Engel kenraalikuvernöörin visioiden mukaisesti avoimen empirekaupungin ihanteita noudattaen. Toreilla oli tarkoitus parantaa kaupungin paloturvallisuutta ja lisätä väljyyttä. Engel piirsi torista Helsingin Senaatintoria suuremman, 120x120-metrisen, ja suunnitteli sen reunalle useita monumentaalisia, empiretyylisiä rakennuksia kuten raatihuoneen ja hovioikeuden talon. Muidenkin talojen tuli olla kivitaloja. Kaupungin porvarit vastustivat suunnitelmaa ja olisivat halunneet torin sijoitettavan jokirantaan. Keväällä 1837 tori oli saanut mukulakivetyksen. Raatihuoneen paikalle alettiin rakentaa Nikolai I:n käskystä 1838 ortodoksikirkkoa venäläiselle varuskunnalle, ja tällöin tori nimettiin "Aleksanterintoriksi".


title: Turun kauppatori

text: Ortodoksikirkon lisäksi torille ei rakennettu muita empiremonumentteja. 1831 Torin alakulmaan valmistui Charles Bassin suunnittelema matala empiretalo, ja ruotsalaisen teatteri sai uuden julkisivun Engelin piirtämänä 1839.


title: Turun kauppatori

text: Kauppatori nimenä vakiinnutettiin 1924. Jo 1920- ja 30-luvulla Turussa oli paljon autoja, minkä vaikutuksesta pyöräilijät, jalankulkijat ja autoilijat eivät mahtuneet enää turvallisesti samoille kaduille. Teiden leventämiset aiheuttivat purkutuomioita tiellä oleville taloille. Sota-aikana rakentaminen pysähtyi lähes täysin, mutta sen jälkeen Turussa innostuttiin uudesta rakennustaiteesta ja vanhat puutalot haluttiin poistaa katukuvasta. Yleinen mielipide pysyi purkamisen puolella vielä 1970-luvulle asti.


title: Turun kauppatori

text: Torin laidalla sijaitsi Phoenix-hotelli, joka toimi 1920-luvulta lähtien Turun yliopiston päärakennuksena. 1950-luvulla kaupunki pohti pitkään rakennuksen ostamista, mutta päätöstä ei saatu aikaan. Talo purettiin vuonna 1959. Useiden muiden torin reunassa olevien rakennusten tavoin myös Lindblomin talo kohtasi purkutuomion. Vuonna 1891 valmistunut talo oli Kauppatorin laidan komistus, joka hallitsi katukuvaa pitkään. Rakennus joutui purku-uhan alle, kun Wiklundin tavaratalolle ei enää riittänyt matala kaupparakennus Torin kulmassa. Lindblomin talo oli vajoamassa saviseen maahan ja muutenkin kunto oli huono. Talo purettiin 1956. Pahin purkuaalto päättyi 1980-luvulla, mutta Vanha Hamburger Börs purettiin vielä katukuvasta mielenosoitusten saattelemana.


title: Turun kauppatori

text: Torin tämän hetkisistä rakennuksista Kauppiaskadun puolen kioskit ovat peräisin 1930-luvulta, jolloin myös torin pinnan mukulakivi vaihdettiin nupukiveksi. Eteläpuolen kioskirivi on 1950-luvulta ja pohjoiskulman kioskirakennus eli nykyinen Hesburger 1990-luvulta.


title: Turun kauppatori

text: Kauppatori on suosittu matkailunähtävyys, tapaamis-, kauppa- sekä kahvittelupaikka ja sitä pidetään kaupungin keskipisteenä. Torilla järjestetään myös erilaisia tapahtumia, kuten mielenosoituksia ja konsertteja. Turun joukkoliikenteen bussipysäkit ovat kauppatorin laidoilla.


title: Turun kauppatori

text:
Kaupankäynti kauppatorilla hiljenee luonnollisesti hieman talviaikana, mutta erityisesti kesäisin torikauppiaat tarjoavat runsain määrin erilaisia tavaroita, tuoreita kasviksia, marjoja ja hedelmiä, vaatteita, kukkia ja kirpputorituotteita.
Kauppatori on avoinna arkisin kello 7–18 ja lauantaisin kello 7–15.


title: Turun kauppatori

text: Torin länsipuolella on maanalainen pysäköintiluola Louhi. Keskustan elävöittämiseksi Kauppatorin alle on päätetty rakentaa uusi pysäköintilaitos, jossa olisi tilaa 600-800 autolle. Samalla myös torin pintamateriaali muutettaisiin esteettömämmäksi ja torin kioskirakennukset uusittaisiin. Suunnitelman toteutuessa torin ympäristössä autoliikenne vähenisi ja pyöräteitä tulisi lisää.


title: Turun kauppatori

text: Toripysäköintihanke on herättänyt monissa vastustusta, mutta kaupungin päättäjien niukka 34-33 äänestys mahdollistaa toriparkin rakentamisen. Hanketta vastustetaan mm. siksi, että tori tulisi olemaan pitkään poissa käytöstä kaivutöiden takia. Monet ovat myös sitä mieltä, että pysäköintiluola Louhi ja muut ydinkeskustassa sijaitsevat parkkihallit riittävät turkulaisille autoilijoille.


title: Carrie (vuoden 1976 elokuva)

text: Carrie on Brian De Palman vuonna 1976 ohjaama kauhuelokuva, joka perustuu kirjailija Stephen Kingin samannimiseen esikoisteokseen. Valmistuttuaan "Carrie" oli Yhdysvalloissa erittäin suosittu nuorison keskuudessa.


title: Carrie (vuoden 1976 elokuva)

text: Suomessa elokuva sai ensi-iltansa vuonna 1991, vasta 15 vuotta valmistumisensa jälkeen. Siihen asti elokuvasensuuri kielsi sen ”raaistavana”.


title: Carrie (vuoden 1976 elokuva)

text: Lokakuussa 2013 tuli ensi-iltaan elokuvasta tehty uusintafilmatisointi.


title: Carrie (vuoden 1976 elokuva)

text: Elokuva kertoo nuoresta Carriesta. Hänen äitinsä on ankara uskovainen, ja hän itse on kiusattu hylkiö koulussaan. Tilanne alkaa riistäytyä käsistä, kun hänellä alkavat kuukautiset; muut tytöt pilkkaavat häntä, koska heille ne ovat maailman luonnollisin asia. Carrie joutuu kotonaankin vainon kohteeksi, hänen äitinsä kun on sitä mieltä, että jos tytär olisi pysynyt viattomana, eivät kuukautiset eli naisen syntisyyden merkki olisi koskaan alkaneet. Tytön elämä muuttuu silkaksi helvetiksi.


title: Carrie (vuoden 1976 elokuva)

text: Pian Carrie huomaa omaavansa psykokineettisiä kykyjä, jotka aktivoituvat hänen suuttuessaan. Koulutoverit päättävät järjestää hänelle raakamaisen ”opetuksen” eli Carrie valitaan juhlien kuningattareksi – joka saa juuri huippuhetkellä astiallisen sianverta päälleen. Muiden tyttöjen aloittaessa inhottavan pilkkanaurun Carrien yliluonnolliset voimat muuttavat juhlapaikan ja sen ympäristön liekehtiväksi hornaksi.


title: Carrie (vuoden 1976 elokuva)

text: Ja vaikka tilanne lopulta näyttää päättyneen Carrien julmaan kuolemaan oman äidin kädestä - eloon jäänyt koulutyttö saa kärsittäväkseen niin näkymin elämänikäisen painajaisen.


title: Marbles

text: Marbles on brittiläisen Marillionin kolmastoista studioalbumi. Se julkaistiin vuonna 2004. Kyseessä on yhtyeen ensimmäinen tupla-albumi, jonka molemmilla levyillä on vain uutta materiaalia. Albumista julkaistiin myös 500 kappaleen vinyylipainos 13. marraskuuta 2006.


title: Jean-Loup Chrétien

text: Jean-Loup Chrétien (s. 20. elokuuta 1938 La Rochelle, Ranska) on ranskalainen avaruuslentäjä eli spationautti. Hän oli Ranskan ja Länsi-Euroopan ensimmäinen avaruuslentäjä. Hän oli sotilaslentäjä vuodesta 1962 siihen asti kun siirtyi CNESiin. Hän lensi Sojuz T-6 -, Sojuz TM-7 -ja STS-86 -lennoilla.


title: Juupavaara

text: Juupavaara on Juupajoen Lylyssä sijaitseva vapaa-ajan keskus, joka sijaitsee Mänttä-Vilppulan ja Oriveden puolivälissä kantatie 58 varrella. Laskettelukeskuksen huippu on ja Pirkanmaan korkeimmalla kohdalla Venäläisvuorella.


title: Juupavaara

text: Laskettelukeskus perustettiin 1990-luvun alussa nimellä Juupavaara Oy. Nykyisten omistajien hallinnassa keskus on ollut vuodesta 2004.


title: Juupavaara

text: Laskettelukeskuksessa on viisi rinnettä ja kolme hissiä. Rinteiden korkeusero on 122 m ja niiden pituus on n. 950 metriä. Rinteet sopivat niin vasta-alkajille kuin laskettelua kauemmin harrastaneille.


title: Juupavaara

text: Lisäksi Juupavaaran laskettelukeskuksesta löytyy ravintola, matkailuajoneuvopaikkoja, moottorikelkka, rinnelaavu sekä pulkkailupaikka


title: Lahdenperä

text: Lahdenperä voi tarkoittaa seuraavia:


title: John Densmore

text: John Paul Densmore (s. 1. joulukuuta 1944 Los Angeles, Kalifornia) on yhdysvaltalainen rumpali, lauluntekijä ja näyttelijä. Hänet tunnetaan parhaiten The Doors -yhtyeestä, jonka rumpali hän oli vuosina 1965–1973. Densmoren vankka jazz-tausta oli yksi tärkeimmistä The Doorsin omintakeiseen soundiin vaikuttaneista tekijöistä.


title: John Densmore

text: Kalifornialainen Densmore kävi Santa Monica City Collegea ja Kalifornian osavaltionyliopistoa Northridgessä. Hän liittyi Doorsiin rumpaliksi 1965 ja soitti yhtyeessä sen hajoamiseen 1973 saakka. Sen jälkeen hän soitti Doors-kitaristi Robby Kriegerin kanssa yhtyeessä nimeltä The Butts Band, joka julkaisi kaksi albumia ennen kuin lopetti vuonna 1975.


title: John Densmore

text: Densmore jätti rock-musiikin 1980-luvulla. Hän esiintyi Bess Snyderin tanssiryhmän kanssa Yhdysvalloissa kahden vuoden ajan. Hän kirjoitti näytelmän nimeltä "Skins" ja esiintyi 1980-luvulla näyttämöllä. Hän sai vuonna 1985 LA Weekly Theater Award -palkinnon teatterimusiikistaan. Hän on näytellyt myös televisiosarjoissa ja elokuvissa. Hän toimi Oliver Stonen "The Doors" -elokuvan (1991) teknisenä neuvonantajana.


title: John Densmore

text: Densmoren yhtye Tribaljazz julkaisi albumin vuonna 2006. Densmore kävi 2000-luvulla oikeusriitoja muiden Doorsien, Ray Manzarekin ja Robby Kriegerin kanssa The Doorsin nimen käyttämisestä näiden kiertueella ja esti myös Doorsin musiikin käyttämisen Cadillacin mainoksissa.


title: John Densmore

text: Densmore on nimetty Doorsin jäsenenä Rock and Roll Hall of Fameen.


title: Tauvo

text: Tauvo on kylä Siikajoen kunnassa Perämeren rannalla. Kalastus- ja maatalousvaltainen kylä sijaitsee Tauvonniemellä Raahen pohjoispuolella noin kymmenen kilometriä Siikajoenkylältä länteen.


title: Tauvo

text: Perämeren rannikolla sijaitsevat Tauvon kalasatama, lintuasema, tuulivoimapuistot sekä Tauvon majakka. Kylä on myös tunnettu laajoista hiekkarannoistaan.


title: Tauvo

text: Tauvo oli vielä 1800-luvulla saari. Tauvossa on ollut venevalkamatyyppinen satama-alue jo 1800-luvulla, nykyinen satama on valmistunut 1971. Vuonna 1965 kylään perustettiin Tauvon lintuasema, joka on toiminut osana Oulun yliopiston Perämeren tutkimusasemaa.


title: Tauvo

text: Tauvon tuulivoimapuisto käsittää Tauvo 1 ja Tauvo 2 -tuulivoimalat, jotka ovat valmistuneet 1997. Voimaloiden yhteenlaskettu vuosituotanto on 2 600 megawattituntia.


title: Miinanraivaaja Ajonpää

text: Miinanraivaaja Ajonpää oli Suomen merivoimissa palvellut miinanraivaaja, joka rakennettiin Tanskassa 1941 - 1942 ja se otettiin palvelukseen 1942. Alus osallistui magneettiraivauskalustolla varustettuna sodan jälkeiseen miinanraivaukseen, minkä jälkeen se oli Miinakoeaseman koealuksena. Se poistettiin palveluksesta 1960 ja se myytiin turkulaiselle yritykselle.


title: Miinanraivaaja Ajonpää

text: Nykyisin "Ajonpää" on erään helsinkiläisen perheen omistuksessa. Sen sisustus on uusittu ja koko runko vahvistettu ulkopuolelta lujitemuovikerroksella.


title: Miinanraivaaja Ajonpää

text: "Ajonpään" sisaralus oli "Kallanpää". Ne on nimetty Pansion laivastoasemaa lähimpien Naantalin Luonnonmaan ja Turun Ruissalon niemenkärkien mukaan.


title: Miinanraivaaja Kallanpää

text: Miinanraivaaja Kallanpää oli Suomen merivoimissa palvellut miinanraivaaja. "Kallanpää" rakennettiin Tanskassa 1941–1942 ja otettiin palvelukseen 1942. Se poistettiin palveluksesta 1962. Alus osallistui sodan jälkeiseen miinanraivaukseen, minkä jälkeen se sijoitettiin Turun laivastoasemalle sukeltajien emälaivaksi. Sisaralus "Ajonpään" poistuttua palveluksesta alus sijoitettiin 1960 Miinakoeaseman koealukseksi, kunnes se poistettiin palveluksesta 1962.


title: Steps

text: Steps oli brittiläinen popyhtye, jolla oli vuosina 1998–2001 katkeamaton putki Britannian listan viiden kärkeen yltäneitä kappaleita. Stepsin albumeita myytiin vuosina 1997–2001 yli 15 miljoonaa kappaletta, ja singlejä myytiin kymmenen miljoonaa. Yhtyeen suurimpia menestyskappaleita olivat muun muassa Bee Gees -cover "Tragedy", "One For Sorrow", "You´ll Be Sorry" ja "Deeper Shade of Blue".


title: Steps

text: Yhtye julkaisi ensimmäisen singlensä "5,6,7,8" kesällä 1997. Single on ainoa yhtyeen julkaisu, joka ei noussut Britannian kymmenen kärkeen, mutta se pysyi listalla yli puoli vuotta ja myi sijasta #14 huolimatta hyvin. Muualla Euroopassa kappaleesta tuli suuri hitti ja nousi jopa Australiassa ja Filippiineillä listaykköseksi asti. Yhdysvalloissa yhtye muistetaan lähinnä hitistä "Deeper Shade Of Blue", vaikka albumeista kaksi "Step one" ja "Buzz" saavuttivat kultalevyn.


title: Steps

text: Britanniassa debyyttilevy "Step one" saavutti valtavaa suosiota, ja sitä myytiin yli 2 400 000 kappaletta.


title: Steps

text: Toinen albumi "Steptacular" debytoi listan kärkisijalla, ja sitä myytiin vuoden 1999 loppuun mennessä yli 1 600 000 kappaletta. Kolmas albumi "Buzz" sijoittui albumilistan neljänneksi, ja sitä myytiin 600 000 kappaletta.


title: Steps

text: Yhtyeen hajottua Claire Richards ja Ian H Watkins perustivat duon H & Claire, joka jäi kuitenkin lyhytikäiseksi. Myös Lisa Scott-Lee yritti soolouraa mutta ei saavuttanut suurta menestystä edes kotimaassaan Britanniassa. Ian H Watkins osallistui vuoden 2007 Britannian Celebrity Big brotheriin sijoittuen neljänneksi. Samoihin aikoihin Ian paljasti olevansa homoseksuaali. Hänellä on myös epäilty olleen suhde Stepsin menetyksen aikaan mm. Westlifen managerina toimineen Louis Walshin kanssa.


title: Steps

text: Yhtyeen levyjen tuottajana ja kappaleiden kirjoittajana toimi mm. Kylie Minoguen , Dead or Aliven ja Jason Donovanin menestyksen takana ollut Idols-tuomari Pete Waterman.


title: Steps

text: Käytetyt koodit: UK- Yhdistynyt kuningaskunta, AUS- Australia, NED- Alankomaat, GER- Saksa, BEL- Belgia, PHI- Filippiinit, USA- Yhdysvallat LEB- Libanon


title: Strange Days

text: Strange Days on yhdysvaltalaisen rockyhtye The Doorsin vuoden 1967 lopussa julkaisema toinen studioalbumi. Aiemmin samana vuonna oli julkaistu yhtyeen ensimmäinen albumi "The Doors", joka nosti yhtyeen pinnalle. "Strange Days" auttoi yhtyettä nousemaan jopa suurempaan maineeseen. "Love Me Two Times" nousi albumilla hitiksi, "People Are Strange" sekä nimikappale nousivat klassikoiksi.


title: Strange Days

text:
A-puoli
B-puoli


title: Strange Days

text: Bonuskappaleet vuoden 2007 uusintapainoksella:


title: Marjaniemen siirtolapuutarha

text: Marjaniemen ryhmäpuutarha on siirtolapuutarha Helsingin Vartiokylän kaupunginosassa Itäkeskuksen osa-alueella Roihuvuoren itäpuolella. Palstoja on 320 kappaletta. Ensimmäiset vuokrasopimukset ovat vuodelta 1943. Marjaniemen siirtolapuutarhayhdistys ry. perustettiin 24. huhtikuuta 1946, mutta nykyisin se tunnetaan nimellä Marjaniemen ryhmäpuutarha ry.


title: Marjaniemen siirtolapuutarha

text: Alueen käytävät ovat avointa puistoaluetta kaikille toukokuusta syyskuun loppuun, mutta tontit ovat yksityisaluetta ja niillä olevat kasvit yksityisomaisuutta. Sisäänkäyntejä alueelle on neljä, joista pääportti on näkövammaisten Iiris-keskuksen vieressä osoitteessa Virvakuja 6. Toinen osoitteellinen sisäänkäynti on Siltaportin kautta osoitteessa Tulisuontien 10. Lisäksi on vielä kaksi sisäänkäyntiä ulkopuolisten puistoalueiden kautta.


title: Marjaniemen siirtolapuutarha

text: Aluetta hallinnoiva yhdistys vuokraa palstat jäsenilleen. Vuokrasopimuksen voi tehdä vain Helsingissä vakituisesti asuva henkilö. Palstoista maksetaan vuosittainen maanvuokra Helsingin kaupungille sekä lisäksi jäsen- ja muita hoitomaksuja yhdistykselle.


title: Marjaniemen siirtolapuutarha

text: Yhdistys järjestää kasvukauden aikana yleisölle avoimia tapahtumia, kuten juhannustapahtuma lastenkokkoineen sekä sadonkorjuujuhla.


title: Marjaniemen siirtolapuutarha

text: Alueella on julkinen, kertalämmitteinen sauna, joka lämmitetään koko kasvukauden ajan lauantaisin ja keskikesällä myös keskiviikkoisin. Lisäksi sunnuntaisin alueella on avoinna kaikelle yleisölle kerhotalon kioski terasseineen.


title: Marjaniemen siirtolapuutarha

text: Tunnetuin alueen siirtolapuutarhalainen on presidentti Tarja Halonen.


title: Ylitornion rata

text: Ylitornion rata eli Övertorneåbanan sekä Tornedalsbanan oli Ruotsin rataverkkoon kuulunut rataosuus, joka erkani entisestä Haaparannan radasta Karungin rautatieasemalla Haaparannan pohjoispuolella. Rataosuus valmistui vuonna 1914, vuotta aiemmin kuin Karungin ja Haaparannan välinen rataosuus. Rataosan pituus oli noin 47 kilometriä, ja sen päätepiste sijaitsi Ruotsin Ylitornion keskustaajamassa Matarengissä.


title: Ylitornion rata

text: Henkilöliikenne radalla päättyi vuonna 1984. Tätä seurasi tavaraliikenteen lakkauttaminen kesäkuun 1986 alussa ja lopulta radan purkaminen vuonna 1992. Purkamistöiden yhteydessä rautatien sillat jätettiin kuitenkin paikoilleen.


title: Ylitornion rata

text: Nykyään vanhaa ratapohjaa pitkin menee talvisin ulkoilu- ja kelkkareitti. Karungin rautatieaseman pohjoispuolella myös Torniojokilaakson maantie, Riksväg 99, on siirretty noin kahden kilometrin matkalta vanhalle ratapohjalle, kun maantie siirrettiin pois Karungin kylän keskustasta.


title: Hudsonin piirikunta

text: Hudsonin piirikunta on Yhdysvaltojen New Jerseyn osavaltiossa sijaitseva piirikunta. Se kuuluu New Yorkin metropolialueeseen ja sen pääkaupunki on Jersey City. Hudsonin piirikunta on ollut monille maahanmuuttajille portti Yhdysvaltoihin. Piirikunnan rannikon vieressä sijaitsevat Ellis Island ja Liberty Island, jotka ovat Hudsonin piirikunnan vesialueiden sisällä.


title: Hudsonin piirikunta

text: Hudsonin piirikunta on pinta-alaltaan pienin ja asukastiheydeltään suurin New Jerseyn 21 piirikunnasta. Asukasluku oli vuoden 2010 väestönlaskennan mukaan 634 266. Yhdysvaltain väestönlaskentaviraston mukaan piirikunnan pinta-ala on 162 km², josta 121 km² on maata ja 41 km² (25,21 %) on vettä. Asukastiheys on 3 915/km².


title: Hudsonin piirikunta

text: Piirikunnan topografian merkittävin piirre on vuoriharjanne, joka nousee jyrkästi Hudson-joen länsirannasta piirikunnan pohjoisosassa. Harjanne on Palisades-vuoriston eteläinen jatke. Piirikunnan eteläosan niemimaa on tasaista rannikkoa. Länsiosat Passaic- ja Hackensack-jokien välissä ovat suurimmaksi osaksi tulvamaata. Korkein kohta on 79 metriä merenpinnasta vuoriharjanteen kahdessa eri kohdassa, toinen Guttenbergissä ja toinen West New Yorkissa.


title: Peugeot 307

text: Peugeot 307 on Peugeot’n vuosina 2001–2009 valmistama alemman keskiluokan henkilöautomalli, joka korvasi edeltäneen Peugeot 306:n. Mallin seuraajiksi tulivat Peugeot 308 ja 408.


title: Peugeot 307

text: Vuoden 2001 Euro NCAP -kolaritestistä Peugeot 307 sai tulokseksi neljä tähteä viidestä. Erikseen vuonna 2003 testattu 307 CC ansaitsi sekin neljä tähteä.


title: Peugeot 307

text: Peugeot 307 esiteltiin alun perin kolmi- ja viisiovisina hatchback-korimalleina. Vuonna 2002 mallistoa täydennettiin farmarikorisella SW:llä, jonka sai halutessaan seitsemänpaikkaisena. Seuraavana vuonna markkinoille tuli kokoontaittuvalla kovakatolla varustettu avomalli 307 CC. Vuonna 2004 esiteltyä neliovista sedania ei tuotu Suomeen eikä suurimpaan osaan Euroopasta.


title: Peugeot 307

text: Kesällä 2005 Peugeot 307 -mallisto uudistui. Kasvojenkohotuksessa keulan ilmettä muutettiin 407-mallin tyyliseksi uusilla ajovaloilla, puskurilla ja suuremmalla etusäleiköllä.


title: Peugeot 307

text: Hatchback- ja farmarimallien valmistus päättyi Euroopassa vuonna 2008 korvaavan Peugeot 308:n tultua markkinoille, mutta avomall 307 CC pysyi tuotannossa vielä seuraavaan vuoteen saakka. Koska Peugeot 308:sta ei tullut saataville sedan-mallia, tuli sedan-korisen 307:n korvaajaksi muun muassa Kiinassa ja Etelä-Amerikassa Peugeot 408. Sitä ei kuitenkaan tuoda lainkaan Länsi-Eurooppaan.


title: Padovan yliopisto

text: Padovan yliopisto () on Italian Padovassa sijaitseva yliopisto, joka mainitaan kirjallisissa lähteissä vuonna 1222. Yliopisto lienee kuitenkin perustettu jo aiemmin, kun joukko opettajia ja opiskelijoita jätti Bolognan yliopiston. Siten se on Italian toiseksi vanhin ja yksi koko Euroopan vanhimmista yliopistoista. Vuonna 2007 yliopistossa oli 66 000 opiskelijaa.


title: Padovan yliopisto

text:
Maailman viidensadan huippuyliopiston Shanghai-yliopistovertailussa Padovan yliopisto ylsi vuonna 2016 sijaluvulle 151–200 ja oli vertailussa Italian paras tai toiseksi paras yliopisto Rooman Sapienza-yliopiston ohella. THE-yliopistorankingissa 2017 yliopisto ylsi sijaluokkaan 301–350.
Yliopiston perustivat vuonna 1222 Bolognan yliopistosta lähteneet opettajat ja opiskelijat, jotka kaipasivat laajempaa akateemista vapautta. Nikolaus Kopernikus opiskeli Padovassa lääketiedettä vuosina 1501–1503; Galileo Galilei opetti yliopistossa fysiikkaa liki sata vuotta myöhemmin.


title: Padovan yliopisto

text: Yliostossa on 13 tiedekuntaa:


title: Fabrizio Faniello

text: Fabrizio Faniello (s. 27. huhtikuuta 1981) on maltalainen poplaulaja. Hän on edustanut maataan Eurovision laulukilpailussa kahdesti: vuonna 2001 hän sijoittui kappaleen ”Another Summer Night” kanssa yhdeksänneksi, mutta vuonna 2006 kappale ”I Do” jäi kilpailun finaalin jumbosijalle. Huonosta tuloksesta huolimatta Faniello ei ole luovuttanut ja on jopa sanonut, että voisi työstää seuraavaa levyään Suomessa.


title: Fabrizio Faniello

text: Faniello on julkaissut kolme studioalbumia, joilta on julkaistu kymmenen singleä. Ruotsissa hän pääsi singlellään "I’m In Love (The Whistle Hit)" listojen kärkisijoille. Myöhemmin vihellyskappaleelle on tullut toinen osa, "Tell Me". Euroviisujen karsintoihin Faniello on osallistunut Maltassa seitsemän kertaa.


title: Fabrizio Faniello

text: Fabriziolla on kaksi nuorempaa sisarusta, Claudia ja Mirianna. Claudia on myös laulaja.


title: Fabrizio Faniello

text: Fabriziolla on Maltan Bugibbassa oma baari, jonka nimi on Fabrizio’s lounge.